title: 2006/234/ΕΚ: Απόφαση του Συμβουλίου, της  27 Φεβρουαρίου 2006 , για τη σύναψη συμφωνίας μεταξύ της Κοινότητας και της Ελβετικής Συνομοσπονδίας στον οπτικοακουστικό τομέα σχετικά με τον καθορισμό των όρων και των προϋποθέσεων για τη συμμετοχή της Ελβετικής Συνομοσπονδίας στα κοινοτικά προγράμματα MEDIA Plus και MEDIA Κατάρτιση, και της σχετικής τελικής πράξης

text:
               28.3.2006

               EL

               Επίσημη Εφημερίδα της Ευρωπαϊκής Ένωσης

               L 90/22

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 27 Φεβρουαρίου 2006
   για τη σύναψη συμφωνίας μεταξύ της Κοινότητας και της Ελβετικής Συνομοσπονδίας στον οπτικοακουστικό τομέα σχετικά με τον καθορισμό των όρων και των προϋποθέσεων για τη συμμετοχή της Ελβετικής Συνομοσπονδίας στα κοινοτικά προγράμματα MEDIA Plus και MEDIA Κατάρτιση, και της σχετικής τελικής πράξης
   (2006/234/EK)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη :
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 150 παράγραφος 4, το άρθρο 157 παράγραφος 3, σε συνδυασμό με την πρώτη φράση του άρθρου 300 παράγραφος 2, και το πρώτο εδάφιο του άρθρου 300 παράγραφος 3,
   την πρόταση της Επιτροπής,
   τη γνώμη του Ευρωπαϊκού Κοινοβουλίου (1),
   Εκτιμώντας τα ακόλουθα :

               (1)

               Η Επιτροπή διαπραγματεύτηκε, εξ ονόματος της Ευρωπαϊκής Κοινότητας, συμφωνία που θα επιτρέψει στην Ελβετική Συνομοσπονδία να συμμετέχει στα κοινοτικά προγράμματα MEDIA Plus και MEDIA Κατάρτιση, καθώς και τη σχετική Τελική πράξη.

               (2)

               Η συμφωνία και η Τελική πράξη υπεγράφησαν εξ ονόματος της Κοινότητας στις 26 Οκτωβρίου 2004, υπό την επιφύλαξη της σύναψής τους σε μεταγενέστερη ημερομηνία.

               (3)

               Η παρούσα συμφωνία και Τελική πράξη θα πρέπει να εγκριθούν από την Κοινότητα,

         ΑΠΟΦΑΣΙΖΕΙ :
   Άρθρο 1
   Η συμφωνία μεταξύ της Ευρωπαϊκής Κοινότητας και της Ελβετικής Συνομοσπονδίας στον οπτικοακουστικό τομέα σχετικά με τον καθορισμό των όρων και των προϋποθέσεων για τη συμμετοχή της Ελβετικής Συνομοσπονδίας στα κοινοτικά προγράμματα MEDIA Plus και MEDIA Κατάρτιση, και η Τελική πράξη, εγκρίνονται εξ ονόματος της Κοινότητας.
   Το κείμενο της συμφωνίας και της Τελικής πράξης επισυνάπτονται στην παρούσα απόφαση.
   Άρθρο 2
   Η Επιτροπή εκπροσωπεί την Κοινότητα στη μικτή επιτροπή του άρθρου 8 της συμφωνίας.
   Άρθρο 3
   Ο πρόεδρος του Συμβουλίου προβαίνει, εξ ονόματος της Κοινότητας, στις κοινοποιήσεις που ορίζονται στο άρθρο 13 της συμφωνίας (2).
   Άρθρο 4
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

      Βρυξέλλες, 27 Φεβρουαρίου 2006.

            Για το Συμβούλιο

            Η Πρόεδρος

         U. PLASSNIK

      (1)  Δεν δημοσιεύθηκε ακόμη στην Επίσημη Εφημερίδα.

      (2)  Η ημερομηνία έναρξης ισχύος της Συμφωνίας θα δημοσιευθεί στην Επίσημη Εφημερίδα των Ευρωπαϊκών Κοινοτήτων από τη Γενική Γραμματεία του Συμβουλίου.
    ---documentbreak---

               28.3.2006

               EL

               Επίσημη Εφημερίδα της Ευρωπαϊκής Ένωσης

               L 90/23

         ΣΥΜΦΩΝΊΑ
   μεταξύ της Ευρωπαϊκής Κοινότητας και της Ελβετικής Συνομοσπονδίας στον οπτικοακουστικό τομέα σχετικά με τον καθορισμό των όρων και των προϋποθέσεων για τη συμμετοχή της Ελβετικής Συνομοσπονδίας στα κοινοτικά προγράμματα MEDIA Plus και MEDIA Κατάρτιση
   Η ΕΥΡΩΠΑΪΚΗ ΚΟΙΝΟΤΗΤΑ, καλούμενη στο εξής «Κοινότητα»,
   και
   Η ΕΛΒΕΤΙΚΗ ΣΥΝΟΜΟΣΠΟΝΔΙΑ, καλούμενη στο εξής «Ελβετία»,
   οι οποίες καλούνται στο εξής «συμβαλλόμενα μέρη»,
   ΕΚΤΙΜΩΝΤΑΣ ότι η Κοινότητα, βάσει της απόφασης 2000/821/ΕΚ του Συμβουλίου, της 20ής Δεκεμβρίου 2000, και της απόφασης 2001/163/ΕΚ του Ευρωπαϊκού Κοινοβουλίου και του Συμβουλίου, της 19ης Ιανουαρίου 2001, όπως τροποποιήθηκαν τελευταία από την απόφαση αριθ. 846/2004/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, και την απόφαση αριθ. 845/2004/ΕΚ του Ευρωπαϊκού Κοινοβουλίου και του Συμβουλίου, της 29ης Απριλίου 2004, θέσπισε ένα πρόγραμμα για την ενθάρρυνση της ανάπτυξης, της διανομής και της προώθησης των ευρωπαϊκών οπτικοακουστικών έργων καθώς και ένα πρόγραμμα για την κατάρτιση των επαγγελματιών της ευρωπαϊκής βιομηχανίας οπτικοακουστικών προγραμμάτων (τα οποία στο εξής αναφέρονται ως «πρόγραμμα MEDIA»),
   ΕΚΤΙΜΩΝΤΑΣ ότι το πρόγραμμα MEDIA προβλέπει, υπό ορισμένες προϋποθέσεις, τη συμμετοχή τρίτων χωρών που είναι μέρη της Σύμβασης του Συμβουλίου της Ευρώπης για τη διασυνοριακή τηλεόραση, εκτός από τις χώρες ΕΖΕΣ που είναι μέλη της Συμφωνίας για τον ΕΟΧ και των υποψήφιων για προσχώρηση στην Ευρωπαϊκή Ένωση χωρών, βάσει συμπληρωματικών πιστώσεων και συγκεκριμένων ρυθμίσεων που ορίζονται στις συμφωνίες μεταξύ των ενδιαφερόμενων μερών,
   ΕΚΤΙΜΩΝΤΑΣ ότι, σύμφωνα με τις προαναφερθείσες διατάξεις, το άνοιγμα των προγραμμάτων στις εν λόγω τρίτες χώρες εξαρτάται από την προηγούμενη εξέταση της νομοθεσίας των χωρών αυτών όσον αφορά τη συμμόρφωσή της με το σχετικό κοινοτικό κεκτημένο,
   ΕΚΤΙΜΩΝΤΑΣ ότι η Ελβετία και η Κοινότητα, στην Κοινή Δήλωσή τους σχετικά με τις πρόσθετες μελλοντικές διαπραγματεύσεις στην Τελική Πράξη των επτά συμφωνιών της 21ης Ιουνίου 1999, εξέφρασαν την επιθυμία να διαπραγματευτούν τη συμμετοχή της Ελβετίας στα προγράμματα αυτά,
   ΕΚΤΙΜΩΝΤΑΣ ότι η Ελβετία αναλαμβάνει τη δέσμευση να συμπληρώσει το νομοθετικό της πλαίσιο, προκειμένου να διασφαλίσει το απαιτούμενο επίπεδο συμμόρφωσης με το κοινοτικό κεκτημένο· κατά συνέπεια, κατά την ημερομηνία έναρξης ισχύος της παρούσας συμφωνίας, η Ελβετία πρέπει να πληροί τις προϋποθέσεις συμμετοχής που ορίζονται στις προαναφερθείσες αποφάσεις,
   ΕΚΤΙΜΩΝΤΑΣ ιδίως ότι η συνεργασία της Κοινότητας με την Ελβετία για την επίτευξη των στόχων του προγράμματος MEDIA, στο πλαίσιο των δραστηριοτήτων διακρατικής συνεργασίας μεταξύ της Κοινότητας και της Ελβετίας, είναι ικανή να εμπλουτίσει τον αντίκτυπο των διαφόρων δράσεων που αναλαμβάνονται στο πλαίσιο του προγράμματος αυτού και να ενισχύσει το επίπεδο των δεξιοτήτων του ανθρώπινου δυναμικού της Κοινότητας και της Ελβετίας,
   ΕΚΤΙΜΩΝΤΑΣ ότι τα συμβαλλόμενα μέρη έχουν κοινό συμφέρον για την ανάπτυξη της ευρωπαϊκής βιομηχανίας οπτικοακουστικών προγραμμάτων στο πλαίσιο της ευρύτερης συνεργασίας τους,
   ΕΚΤΙΜΩΝΤΑΣ, κατά συνέπεια, ότι τα συμβαλλόμενα μέρη αναμένουν να αποκομίσουν αμοιβαίο όφελος από τη συμμετοχή της Ελβετίας στο πρόγραμμα MEDIA,
   ΣΥΜΦΩΝΟΥΝ ΣΤΙΣ ΑΚΟΛΟΥΘΕΣ ΔΙΑΤΑΞΕΙΣ:
   Άρθρο 1
   Αντικείμενο της συμφωνίας
   Η συνεργασία της Κοινότητας με την Ελβετία, που θεσπίζεται με την παρούσα συμφωνία, έχει ως στόχο τη συμμετοχή της Ελβετίας σε όλες τις δράσεις του προγράμματος MEDIA, υπό τον όρο ότι τηρούνται οι στόχοι, τα κριτήρια, οι διαδικασίες και οι προθεσμίες που ορίζονται από τις νομικές πράξεις που διέπουν τα προγράμματα και οι οποίες περιέχονται στο Παράρτημα Ι, εκτός εάν στην παρούσα συμφωνία περιέχονται διατάξεις περί του αντιθέτου.
   Άρθρο 2
   Συμμόρφωση των νομοθετικών πλαισίων
   Η Ελβετία, προκειμένου να εκπληρώσει τις προϋποθέσεις συμμετοχής της, που διατυπώνονται στις προαναφερθείσες αποφάσεις, κατά την ημερομηνία έναρξης ισχύος της παρούσας συμφωνίας, εφαρμόζει τις διατάξεις που ορίζει το Παράρτημα ΙΙ, με στόχο να συμπληρώσει το νομοθετικό της πλαίσιο, ούτως ώστε να διασφαλισθεί το απαιτούμενο επίπεδο συμμόρφωσής του με το κοινοτικό κεκτημένο.
   Άρθρο 3
   Επιλεξιμότητα
   Εκτός εάν η παρούσα συμφωνία ορίζει άλλως :

               1.

               Οι όροι συμμετοχής οργανισμών και ιδιωτών της Ελβετίας σε κάθε δράση είναι οι ίδιοι με τους όρους που ισχύουν για τους οργανισμούς και τους ιδιώτες από τα κράτη μέλη της Κοινότητας.

               2.

               Η επιλεξιμότητα των οργάνων, οργανισμών και ιδιωτών της Ελβετίας διέπεται από τις διατάξεις των νομικών πράξεων που αφορούν τα προγράμματα, οι οποίες περιέχονται στο Παράρτημα Ι.

               3.

               Προκειμένου να εξασφαλισθεί η κοινοτική διάσταση των προγραμμάτων, τα σχέδια και οι δραστηριότητες που απαιτούν μια ευρωπαϊκή εταιρική σχέση προκειμένου να επιλεγούν για τη χορήγηση κοινοτικής χρηματοδοτικής στήριξης, περιλαμβάνουν τουλάχιστον έναν εταίρο από ένα από τα κράτη μέλη της Κοινότητας. Τα άλλα σχέδια και δράσεις πρέπει να παρουσιάζουν σαφή ευρωπαϊκή και κοινοτική διάσταση.

         Άρθρο 4
   Διαδικασίες
   1.   Οι όροι και οι διαδικασίες για την υποβολή, την αξιολόγηση και την επιλογή των υποψηφιοτήτων που υποβάλλονται από όργανα, οργανισμούς και ιδιώτες της Ελβετίας ταυτίζονται με τους όρους και τις διαδικασίες για τα επιλέξιμα όργανα, οργανισμούς και ιδιώτες από τα κράτη μέλη της Κοινότητας.
   2.   Σύμφωνα με τις σχετικές διατάξεις των νομικών πράξεων που περιέχονται στο Παράρτημα Ι, η Επιτροπή των Ευρωπαϊκών Κοινοτήτων (στο εξής «Επιτροπή») μπορεί να διορίζει και ελβετούς εμπειρογνώμονες ως ανεξάρτητους εμπειρογνώμονες που θα την επικουρούν για την αξιολόγηση των σχεδίων.
   3.   Η γλώσσα που χρησιμοποιείται σε όλες τις επαφές με την Επιτροπή, όσον αφορά τη διαδικασία υποβολής αιτήσεων, τις συμβάσεις, τις υποβαλλόμενες εκθέσεις και άλλες διοικητικές πτυχές των προγραμμάτων, είναι μία από τις επίσημες γλώσσες της Κοινότητας.
   Άρθρο 5
   Εθνικοί φορείς
   1.   Η Ελβετία συνιστά τους κατάλληλους εθνικούς φορείς και μηχανισμούς και λαμβάνει κάθε άλλο αναγκαίο μέτρο, προκειμένου να εξασφαλίζει τον συντονισμό και την οργάνωση της εφαρμογής του προγράμματος MEDIA σε εθνικό επίπεδο, σύμφωνα με τις σχετικές διατάξεις των νομικών πράξεων που περιέχονται στο Παράρτημα Ι. Η Ελβετία δεσμεύεται ιδίως να συστήσει γραφείο MEDIA σε συνεργασία με την Επιτροπή.
   2.   Η ανώτατη χρηματοδοτική στήριξη που είναι δυνατόν να χορηγηθεί από τα προγράμματα για τις δραστηριότητες του γραφείου MEDIA δεν μπορεί να υπερβαίνει το 50 % του συνολικού προϋπολογισμού των δραστηριοτήτων αυτών.
   Άρθρο 6
   Δημοσιονομικές διατάξεις
   Για την κάλυψη των εξόδων που προκύπτουν από τη συμμετοχή της στο πρόγραμμα MEDIA, η Ελβετία καταβάλλει ετήσια συνεισφορά στο γενικό προϋπολογισμό της Ευρωπαϊκής Ένωσης, σύμφωνα με τους όρους και τις προϋποθέσεις που ορίζονται στο Παράρτημα ΙΙΙ.
   Άρθρο 7
   Οικονομικός έλεγχος
   Οι κανόνες σχετικά με τον οικονομικό έλεγχο των ελβετών συμμετεχόντων στο πρόγραμμα MEDIA διευκρινίζονται στο Παράρτημα IV.
   Άρθρο 8
   Μικτή Επιτροπή
   1.   Συνιστάται Μικτή Επιτροπή.
   2.   Η Μικτή Επιτροπή απαρτίζεται από εκπροσώπους της Κοινότητας, αφενός, και από εκπροσώπους της Ελβετίας, αφετέρου. Η Μικτή Επιτροπή αποφασίζει με κοινή συμφωνία.
   3.   Η Μικτή Επιτροπή είναι υπεύθυνη για τη διαχείριση και την ορθή εφαρμογή της παρούσας συμφωνίας.
   4.   Κατόπιν αιτήματος ενός από τα μέρη, τα συμβαλλόμενα μέρη ανταλλάσσουν πληροφορίες και προβαίνουν σε διαβουλεύσεις σχετικά με τις δραστηριότητες που καλύπτει η παρούσα συμφωνία και τα συναφή οικονομικά θέματα στο πλαίσιο της Μικτής Επιτροπής.
   5.   Η Μικτή Επιτροπή συνέρχεται κατόπιν αιτήματος ενός από τα μέρη, προκειμένου να συζητήσει την ορθή εφαρμογή της παρούσας συμφωνίας. Ορίζει τον εσωτερικό της κανονισμό και μπορεί να συγκροτεί ομάδες εργασίας για να την επικουρούν στο έργο της.
   6.   Τα συμβαλλόμενα μέρη μπορούν να υποβάλλουν κάθε διαφορά σχετική με την ερμηνεία ή την εφαρμογή της παρούσας συμφωνίας στη Μικτή Επιτροπή. Η Μικτή Επιτροπή μπορεί να επιλύει τη διαφορά. Στη Μικτή Επιτροπή παρέχεται κάθε χρήσιμο ενημερωτικό στοιχείο για την εξέταση της κατάστασης σε βάθος με στόχο την εξεύρεση αποδεκτής λύσης. Για τον σκοπό αυτό, η Μικτή Επιτροπή εξετάζει όλες τις δυνατότητες που επιτρέπουν τη διατήρηση της καλής λειτουργίας της παρούσας συμφωνίας.
   7.   Η Μικτή Επιτροπή εξετάζει περιοδικά τα Παραρτήματα της παρούσας συμφωνίας. Η Μικτή Επιτροπή μπορεί να αποφασίζει, κατόπιν πρότασης ενός εκ των μερών, την τροποποίηση των Παραρτημάτων της παρούσας συμφωνίας.
   Άρθρο 9
   Παρακολούθηση, αξιολόγηση και εκθέσεις
   Υπό την επιφύλαξη των αρμοδιοτήτων της Κοινότητας σε θέματα παρακολούθησης και αξιολόγησης του προγράμματος σύμφωνα με τις διατάξεις των νομικών πράξεων που διέπουν τα προγράμματα και οι οποίες παρατίθενται στο Παράρτημα Ι, η συμμετοχή της Ελβετίας στο πρόγραμμα MEDIA αποτελεί αντικείμενο μόνιμης παρακολούθησης στο πλαίσιο της εταιρικής σχέσης μεταξύ της Κοινότητας και της Ελβετίας. Η Ελβετία, προκειμένου να συνδράμει την Κοινότητα στην εκπόνηση εκθέσεων σχετικά με την εμπειρία που αποκομίζεται από την εφαρμογή του προγράμματος, συνεισφέρει με την περιγραφή των εθνικών μέτρων που έλαβε σχετικά με τον σκοπό αυτό. Επίσης, συμμετέχει σε όλες τις άλλες ειδικές δραστηριότητες που προτείνει η Κοινότητα για τον ίδιο σκοπό.
   Άρθρο 10
   Παραρτήματα
   Τα Παραρτήματα της παρούσας συμφωνίας αποτελούν αναπόσπαστο μέρος αυτής.
   Άρθρο 11
   Εδαφικό πεδίο εφαρμογής
   Η παρούσα συμφωνία εφαρμόζεται, αφενός, στα εδάφη στα οποία εφαρμόζεται η Συνθήκη περί ιδρύσεως της Ευρωπαϊκής Κοινότητας, υπό τους όρους που προβλέπει η Συνθήκη αυτή και, αφετέρου, στο έδαφος της Ελβετίας.
   Άρθρο 12
   Διάρκεια και καταγγελία
   1.   Η παρούσα συμφωνία συνάπτεται για τη διάρκεια του προγράμματος MEDIA.
   2.   Κατά τη θέσπιση νέων πολυετών προγραμμάτων από την Κοινότητα στον τομέα που αφορά την ενθάρρυνση της ανάπτυξης, της διανομής και της προώθησης των ευρωπαϊκών οπτικοακουστικών έργων καθώς και στον τομέα της κατάρτισης των επαγγελματικών της ευρωπαϊκής βιομηχανίας οπτικοακουστικών προγραμμάτων, η παρούσα συμφωνία μπορεί να ανανεώνεται ή να αποτελεί αντικείμενο επαναδιαπραγμάτευσης, υπό όρους που καθορίζονται από κοινού.
   3.   Η Κοινότητα ή η Ελβετία δύναται να καταγγείλει την παρούσα συμφωνία, κοινοποιώντας την απόφασή της στο άλλο μέρος. Η συμφωνία παύει να ισχύει 12 μήνες μετά την κοινοποίηση αυτή. Τα σχέδια και οι δραστηριότητες που βρίσκονται σε εξέλιξη κατά τον χρόνο υποβολής της καταγγελίας συνεχίζονται μέχρις ότου να ολοκληρωθούν σύμφωνα με τους όρους που καθορίζονται στην παρούσα συμφωνία. Τα συμβαλλόμενα μέρη ρυθμίζουν από κοινού τυχόν άλλες συνέπειες της καταγγελίας.
   Άρθρο 13
   Έναρξη ισχύος
   Η παρούσα συμφωνία αρχίζει να ισχύει την πρώτη ημέρα του δεύτερου μήνα που ακολουθεί την κοινοποίηση από τα συμβαλλόμενα μέρη της ολοκλήρωσης των κατ' ιδίαν διαδικασιών τους.
   Άρθρο 14
   Γλώσσες
   1.   Η παρούσα συμφωνία συντάσσεται σε δύο αντίτυπα στην αγγλική, γαλλική, γερμανική, δανική, ελληνική, εσθονική, ισπανική, ιταλική, λετονική, λιθουανική, μαλτεζική, ολλανδική, ουγγρική, πολωνική, πορτογαλική, σλοβακική, σουηδική, τσεχική και φινλανδική γλώσσα, και όλα τα κείμενα είναι εξίσου αυθεντικά.
   2.   Η γνησιότητα του κειμένου στη μαλτέζικη γλώσσα βεβαιώνεται από τα συμβαλλόμενα μέρη βάσει ανταλλαγής επιστολών. Το κείμενο είναι εξίσου αυθεντικό με τα κείμενα των γλωσσών που αναφέρονται στην παράγραφο 1.
   ΕΙΣ ΠΙΣΤΩΣΗ ΤΩΝ ΑΝΩΤΕΡΩ, οι υπογεγραμμένοι πληρεξούσιοι έθεσαν την υπογραφή τους.

      Hecho en Luxemburgo, el veintiséis de octubre de dos mil cuatro.
      V Lucemburku dne dvacátého šestého října dva tisíce čtyři.
      Udfærdiget i Luxembourg den seksogtyvende oktober to tusind og fire.
      Geschehen zu Luxemburg am sechsundzwanzigsten Oktober zweitausendundvier.
      Kahe tuhande neljanda aasta oktoobrikuu kahekümne kuuendal päeval Luxembourgis.
      Έγινε στo Λουξεμβούργο, στις είκοσι έξι Οκτωβρίου δύο χιλιάδες τέσσερα.
      Done at Luxembourg on the twenty-sixth day of October in the year two thousand and four.
      Fait à Luxembourg, le vingt-six octobre deux mille quatre.
      Fatto a Lussemburgo, addì ventisei ottobre duemilaquattro.
      Luksemburgā, divi tūkstoši ceturtā gada divdesmit sestajā oktobrī.
      Priimta du tūkstančiai ketvirtų metų spalio dvidešimt šeštą dieną Liuksemburge.
      Kelt Luxembourgban, a kettőezer-negyedik év október havának huszonhatodik napján.
      Magħmula fil-Lussemburgu fis-sitta u għoxrin jum ta' Ottubru tas-sena elfejn u erbgħa.
      Gedaan te Luxemburg, de zesentwintigste oktober tweeduizendvier.
      Sporządzono w Luksemburgu, dnia dwudziestego szóstego października roku dwa tysiące czwartego.
      Feito no Luxemburgo, em vinte e seis de Outubro de dois mil e quatro.
      V Luxemburgu dvadsiateho šiesteho októbra dvetisícštyri.
      V Luxembourgu, dne šestindvajsetega oktobra leta dva tisoč štiri
      Tehty Luxemburgissa kahdentenakymmenentenäkuudentena päivänä lokakuuta vuonna kaksituhattaneljä.
      Som skedde i Luxemburg den tjugosjätte oktober tjugohundrafyra.

         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Za Európske spoločenstvo
         za Evropsko skupnost
         Euroopan yhteisön puolesta
         På Europeiska gemenskapens vägnar

         Für die Schweizerische Eidgenossenschaft
         Pour la Confédération suisse
         Per la Confederazione svizzera

   ΠΑΡΑΡΤΗΜΑ Ι
   Κατάλογος των νομικών πράξεων σχετικά με το πρόγραμμα MEDIA
   Απόφαση 2000/821/ΕΚ του Συμβουλίου, της 20ής Δεκεμβρίου 2000, για την εφαρμογή προγράμματος για την ενθάρρυνση της ανάπτυξης, της διανομής και της προώθησης των ευρωπαϊκών οπτικοακουστικών έργων (MEDIA Plus — Ανάπτυξη, διανομή και προώθηση) (2001-2005) (ΕΕ L 336 της 31.12.2000, σ. 82).
   Απόφαση αριθ. 163/2001/ΕΚ του Ευρωπαϊκού Κοινοβουλίου και του Συμβουλίου, της 19ης Ιανουαρίου 2001, περί της εφαρμογής προγράμματος κατάρτισης για τους επαγγελματίες της ευρωπαϊκής βιομηχανίας οπτικοακουστικών προγραμμάτων (MEDIA-Κατάρτιση) (2001-2005) (ΕΕ L 26 της 27.1.2001, σ. 1).
   Κανονισμός (ΕΚ) αριθ. 885/2004 του Συμβουλίου, της 26ης Απριλίου 2004, για την προσαρμογή του κανονισμού (ΕΚ) αριθ. 2003/2003 του Ευρωπαϊκού Κοινοβουλίου και του Συμβουλίου, των κανονισμών (ΕΚ) αριθ. 1334/2000, (ΕΚ) αριθ. 2157/2001, (ΕΚ) αριθ. 152/2002, (ΕΚ) αριθ. 1499/2002, (ΕΚ) αριθ. 1500/2003 και (ΕΚ) αριθ. 1798/2003 του Συμβουλίου, των αποφάσεων αριθ. 1719/1999/ΕΚ, αριθ. 1720/1999/ΕΚ, αριθ. 253/2000/ΕΚ, αριθ. 508/2000/ΕΚ, αριθ. 1031/2000/ΕΚ, αριθ. 163/2001/ΕΚ, αριθ. 2235/2002/ΕΚ και αριθ. 291/2003/ΕΚ του Ευρωπαϊκού Κοινοβουλίου και του Συμβουλίου και των αποφάσεων 1999/382/ΕΚ, 2000/821/ΕΚ, 2003/17/ΕΚ και 2003/893/ΕΚ του Συμβουλίου στους τομείς της ελεύθερης κυκλοφορίας εμπορευμάτων, του εταιρικού δικαίου, της γεωργίας, της φορολογίας, της εκπαίδευσης και της κατάρτισης, του πολιτισμού και της πολιτικής οπτικοακουστικών μέσων καθώς και των εξωτερικών σχέσεων, λόγω της προσχώρησης της Τσεχικής Δημοκρατίας, της Εσθονίας, της Κύπρου, της Λετονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας (ΕΕ L 168 της 1.5.2004, σ. 1).
   Απόφαση αριθ. 845/2004/ΕΚ του Ευρωπαϊκού Κοινοβουλίου και του Συμβουλίου, της 29ης Απριλίου 2004, περί τροποποίησης της απόφασης αριθ. 163/2001/ΕΚ, περί της εφαρμογής προγράμματος κατάρτισης για τους επαγγελματίες της ευρωπαϊκής βιομηχανίας οπτικοακουστικών προγραμμάτων (MEDIA-Κατάρτιση) (2001-2005) (ΕΕ L 157 της 27.1.2001, σ. 1).
   Απόφαση αριθ. 846/2004/ΕΚ του Ευρωπαϊκού Κοινοβουλίου και του Συμβουλίου, της 29ης Απριλίου 2004, περί τροποποίησης της απόφασης 2000/821/ΕΚ του Συμβουλίου για την εφαρμογή προγράμματος για την ενθάρρυνση της ανάπτυξης, της διανομής και της προώθησης των ευρωπαϊκών οπτικοακουστικών έργων (Media Plus — Ανάπτυξη, διανομή και προώθηση) (2001-2005) (ΕΕ L 157 της 30.4.2004, σ. 4).
   ΠΑΡΑΡΤΗΜΑ ΙΙ
   Άρθρο 1
   Ελευθερία λήψης και αναμετάδοσης σε θέματα ραδιοτηλεοπτικής μετάδοσης
   1.   Όταν ένα κράτος μέλος της Κοινότητας είναι συμβαλλόμενο μέρος της Σύμβασης του Συμβουλίου της Ευρώπης για τη διασυνοριακή τηλεόραση, η Ελβετία εξασφαλίζει στο έδαφός της την ελευθερία λήψης και αναμετάδοσης των τηλεοπτικών εκπομπών που υπάγονται στην αρμοδιότητα του εν λόγω κράτους μέλους σύμφωνα με τις διατάξεις της Σύμβασης αυτής·
   2.   Σε άλλες περιπτώσεις πλην των οριζομένων στην παράγραφο 1, η Ελβετία διασφαλίζει στο έδαφός της την ελευθερία λήψης και αναμετάδοσης των τηλεοπτικών εκπομπών που υπάγονται στην αρμοδιότητα κράτους μέλους της Κοινότητας (όπως αυτή ορίζεται βάσει της οδηγίας 89/552/ΕΟΚ του Συμβουλίου, της 3ης Οκτωβρίου 1989, για το συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την άσκηση τηλεοπτικών δραστηριοτήτων, η εφεξής αποκαλούμενη «οδηγία για την τηλεόραση χωρίς σύνορα», όπως τροποποιήθηκε από την οδηγία 97/36/ΕΚ του Ευρωπαϊκού Κοινοβουλίου και του Συμβουλίου), σύμφωνα με τους ακόλουθους όρους: Η Ελβετία διατηρεί το δικαίωμα :

               α)

               να αναστέλλει την αναμετάδοση των εκπομπών οργανισμού τηλεοπτικών μεταδόσεων που υπάγεται στην αρμοδιότητα κράτους μέλους της Κοινότητας, ο οποίος διέπραξε προφανή, σοβαρή και βαριά παραβίαση των κανόνων προστασίας των ανηλίκων και της ανθρώπινης αξιοπρέπειας, όπως αναφέρεται στα άρθρα 22 και 22α της οδηγίας «τηλεόραση χωρίς σύνορα»·

               β)

               να λαμβάνει μέτρα εις βάρος οργανισμού τηλεοπτικών μεταδόσεων που εδρεύει στο έδαφος κράτους μέλους της Κοινότητας, του οποίου όμως η δραστηριότητα έχει ως αποκλειστικό ή κύριο αποδέκτη το ελβετικό έδαφος, όταν ο εν λόγω οργανισμός επέλεξε να εγκατασταθεί εκεί με σκοπό να διαφύγει την τήρηση των κανόνων στους οποίους θα υπαγόταν, εάν είχε εγκατασταθεί στην Ελβετία. Οι όροι αυτοί θα ερμηνεύονται υπό το πρίσμα της σχετικής νομολογίας του Δικαστηρίου των Ευρωπαϊκών Κοινοτήτων (υπόθεση 33/74, Van Binsbergen κατά Bestuur van de Bedrijfsvereniging, Συλλογή 1974, σ. 1299· και υπόθεση C-23/93, TV10 SA κατά Commissariaat voor de Media, Συλλογή 1994, σ. I-4795).

         3.   Στις περιπτώσεις που προβλέπονται στην παράγραφο 2 του παρόντος άρθρου, τα μέτρα λαμβάνονται κατόπιν ανταλλαγής απόψεων στο πλαίσιο της Μικτής Επιτροπής, που συνιστάται με την παρούσα συμφωνία.
   Άρθρο 2
   Προώθηση της διανομής και της παραγωγής τηλεοπτικών προγραμμάτων
   1.   Η Ελβετία εφαρμόζει κατ' αναλογία τα άρθρα 4 και 5 της οδηγίας 89/552/ΕΟΚ του Συμβουλίου, της 3ης Οκτωβρίου 1989, για τον συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την άσκηση τηλεοπτικών δραστηριοτήτων, όπως τροποποιήθηκε από την οδηγία 97/36/ΕΚ του Ευρωπαϊκού Κοινοβουλίου και του Συμβουλίου, της 30ής Ιουνίου 1997, και μεριμνά ώστε οι ραδιοτηλεοπτικοί οργανισμοί που υπάγονται στην δικαιοδοσία των αρχών της να τα εφαρμόζουν.
   2.   Για τους σκοπούς εφαρμογής της παραγράφου 1, εφαρμόζεται ο ορισμός του ευρωπαϊκού έργου, όπως διατυπώνεται στο άρθρο 6 της οδηγίας 89/552/ΕΟΚ του Συμβουλίου, της 3ης Οκτωβρίου 1989, για τον συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την άσκηση τηλεοπτικών δραστηριοτήτων, όπως τροποποιήθηκε από την οδηγία 97/36/ΕΚ.
   3.   Η Ελβετία μεριμνά ώστε τα έργα με προέλευση από τα κράτη μέλη της Κοινότητας να μην αποτελούν αντικείμενο διακριτικών μέτρων στο πλαίσιο της εφαρμογής και κατά τη διάρκεια της εφαρμογής της παρούσας συμφωνίας.
   4.   Οι λεπτομέρειες εφαρμογής των δεσμεύσεων αυτών ορίζονται στο ελβετικό ρυθμιστικό πλαίσιο που ισχύει για τις τηλεοπτικές μεταδόσεις με νομική ισχύ από την ημερομηνία έναρξης ισχύος της παρούσας συμφωνίας. Το εν λόγω ρυθμιστικό πλαίσιο προβλέπει ότι οι οργανισμοί μετάδοσης μεριμνούν ώστε να τηρούν τις αναλογίες που ορίζονται από την οδηγία 89/552/ΕΟΚ, βάσει των παραγράφων 1 και 2 του παρόντος άρθρου, και να υποβάλλουν κάθε έτος έκθεση στην ελβετική ρυθμιστική αρχή σχετικά με την υλοποίηση των εν λόγων αναλογιών και τους λόγους της τυχόν αδυναμίας τήρησής τους. Όταν οι αναλογίες αυτές τηρούνται εν μέρει και οι λόγοι που προβάλλονται κρίνονται ανεπαρκείς, η αρμόδια αρχή θεσπίζει τα κατάλληλα μέτρα. Σε κάθε περίπτωση, οι οργανισμοί μετάδοσης προσπαθούν να βελτιώσουν τον βαθμό τήρησης των αναλογιών που ορίζει η οδηγία.
   ΠΑΡΑΡΤΗΜΑ ΙΙΙ
   Οικονομική συνεισφορά τησ Ελβετίας στο «MEDIA Plus» και «MEDIA-Κατάρτιση»

               1.

               Η οικονομική συνεισφορά που θα πρέπει να καταβάλει η Ελβετία στον προϋπολογισμό της Ευρωπαϊκής Ένωσης για να συμμετέχει στα προγράμματα «MEDIA Plus» και «MEDIA-Κατάρτιση» και η οποία κατανέμεται ανάλογα με το αντίστοιχο οικονομικό ύψος των προγραμμάτων είναι η εξής (σε εκατομμ. ευρώ):

                           Έτος 2005

                           Έτος 2006

                           4,2

                           4,2

               2.

               Ισχύει ο δημοσιονομικός κανονισμός που εφαρμόζεται για τον γενικό προϋπολογισμό των Ευρωπαϊκών Κοινοτήτων, ιδίως όσον αφορά τη διαχείριση της συνεισφοράς της Ελβετίας.

               3.

               Τα έξοδα ταξιδίου και διαμονής των εκπροσώπων και εμπειρογνωμόνων της Ελβετίας στο πλαίσιο της συμμετοχής τους στις συνεδριάσεις που οργανώνει η Επιτροπή όσον αφορά την εφαρμογή των προγραμμάτων, επιστρέφονται από την Επιτροπή στην ίδια βάση και σύμφωνα με τις διαδικασίες που ισχύουν για τους εμπειρογνώμονες των κρατών μελών της Κοινότητας.

               4.

               Από της ενάρξεως ισχύος της παρούσας συμφωνίας και στην αρχή κάθε επόμενου έτους, η Επιτροπή απευθύνει πρόσκληση πληρωμής στην Ελβετία για την καταβολή του ποσού που αντιστοιχεί στη συνεισφορά της στον προϋπολογισμό των προγραμμάτων βάσει της παρούσας συμφωνίας.
               Η εν λόγω συνεισφορά εκφράζεται σε ευρώ και καταβάλλεται σε τραπεζικό λογαριασμό της Επιτροπής σε ευρώ.

               5.

               Η Ελβετία καταβάλλει τη συνεισφορά της έως την 1η Απριλίου, εάν η Επιτροπή της απευθύνει την πρόσκληση πληρωμής πριν από την 1η Μαρτίου, ή το αργότερο 30 μήνες μετά την πρόσκληση, σε περίπτωση που η Επιτροπή απευθύνει την εν λόγω πρόσκληση αργότερα.
               Οιαδήποτε καθυστέρηση στην πληρωμή της συνεισφοράς συνεπάγεται την καταβολή τόκων από την Ελβετία για το ποσό που οφείλεται κατά την ημερομηνία λήξης της προθεσμίας πληρωμής. Το επιτόκιο αντιστοιχεί στο επιτόκιο της Ευρωπαϊκής Κεντρικής Τράπεζας κατά την ημερομηνία λήξης της προθεσμίας πληρωμής για τις πράξεις της σε ευρώ, προσαυξημένο κατά 3,5 εκατοστιαίες μονάδες.

         ΠΑΡΑΡΤΗΜΑ ΙV
   Οικονομικός έλεγχος των Ελβετών συμμετεχόντων στο πρόγραμμα MEDIA
   Άρθρο 1
   Απευθείας επικοινωνία
   Η Επιτροπή επικοινωνεί απευθείας με τους συμμετέχοντες στο πρόγραμμα που εδρεύουν στην Ελβετία καθώς και με τους υπεργολάβους τους. Τα πρόσωπα αυτά μπορούν να διαβιβάζουν απευθείας στην Επιτροπή κάθε σχετική πληροφορία και έγγραφο που υποχρεούνται να γνωστοποιούν βάσει των πράξεων στις οποίες αναφέρεται η παρούσα συμφωνία και των συμβάσεων που συνάπτονται κατ' εφαρμογή των πράξεων αυτών.
   Άρθρο 2
   Οικονομικοί έλεγχοι
   1.   Σύμφωνα με τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002 και τον κανονισμό (ΕΚ, Ευρατόμ) αριθ. 2342/2002 της Επιτροπής, της 23ης Δεκεμβρίου 2002, για τον καθορισμό των λεπτομερειών εφαρμογής του κανονισμού (ΕΚ, Ευρατόμ) αριθ. 1605/2002 καθώς και των άλλων ρυθμιστικών πράξεων στις οποίες αναφέρεται η παρούσα συμφωνία, οι συμβάσεις που συνάπτονται με τους συμμετέχοντες στο πρόγραμμα που είναι εγκατεστημένοι στην Ελβετία μπορούν να ορίζουν ότι οι συμμετέχοντες ή οι υπεργολάβοι τους είναι δυνατόν να υπόκεινται, ανά πάσα στιγμή, σε επιστημονικούς, οικονομικούς και τεχνολογικούς ή άλλους ελέγχους από υπαλλήλους της Επιτροπής ή από άλλα πρόσωπα εξουσιοδοτημένα από αυτήν.
   2.   Οι υπάλληλοι της Επιτροπής και τα άλλα πρόσωπα που εξουσιοδοτούνται από αυτήν έχουν κατάλληλη πρόσβαση σε χώρους, εργασίες και έγγραφα, καθώς και σε όλες τις απαραίτητες πληροφορίες, συμπεριλαμβανομένων των πληροφοριών σε ηλεκτρονική μορφή, έτσι ώστε να διενεργούν τους εν λόγω ελέγχους. Το δικαίωμα πρόσβασης ορίζεται ρητά στις συμβάσεις που συνάπτονται βάσει των πράξεων στις οποίες αναφέρεται η παρούσα συμφωνία.
   3.   Το Ελεγκτικό Συνέδριο των Ευρωπαϊκών Κοινοτήτων έχει τα ίδια δικαιώματα με την Επιτροπή.
   4.   Οι έλεγχοι είναι δυνατόν να διενεργούνται μετά τη λήξη του προγράμματος ή της παρούσας συμφωνίας σύμφωνα με τους όρους των εν λόγω συμβάσεων.
   5.   Το Ελβετικό Ομοσπονδιακό Γραφείο Δημοσιονομικού Ελέγχου ενημερώνεται εκ των προτέρων για τους ελέγχους που πραγματοποιούνται στο ελβετικό έδαφος. Η ενημέρωση αυτή δεν αποτελεί νομική προϋπόθεση για τη διενέργεια των ελέγχων.
   Άρθρο 3
   Επιτόπιοι έλεγχοι
   1.   Στο πλαίσιο της παρούσας συμφωνίας, η Επιτροπή (OLAF) εξουσιοδοτείται να διενεργεί επιτόπιους ελέγχους και εξακριβώσεις στο ελβετικό έδαφος, σύμφωνα με τους όρους και τις διαδικασίες του κανονισμού (EΚ, Ευρατόμ) αριθ. 2185/96 του Συμβουλίου, της 11ης Νοεμβρίου 1996, σχετικά με τους ελέγχους και εξακριβώσεις που διεξάγει επιτοπίως Επιτροπή με σκοπό την προστασία των οικονομικών συμφερόντων των Ευρωπαϊκών Κοινοτήτων από απάτες και λοιπές παρατυπίες.
   2.   Οι επιτόπιοι έλεγχοι και εξακριβώσεις προετοιμάζονται και διεξάγονται από την Επιτροπή σε στενή συνεργασία με το Ελβετικό Ομοσπονδιακό Γραφείο Δημοσιονομικού Ελέγχου ή με άλλες αρμόδιες ελβετικές αρχές, που έχουν ορισθεί από το Ελβετικό Ομοσπονδιακό Γραφείο Δημοσιονομικού Ελέγχου, στις οποίες απευθύνεται κοινοποίηση εγκαίρως σχετικά με το αντικείμενο, τον σκοπό και τη νομική βάση των ελέγχων και εξακριβώσεων, έτσι ώστε να μπορούν να παρέχουν όλη την αναγκαία βοήθεια. Για τον σκοπό αυτό, οι υπάλληλοι των αρμόδιων ελβετικών αρχών μπορούν να συμμετέχουν στους επιτόπιους ελέγχους και επαληθεύσεις.
   3.   Εάν οι αρμόδιες ελβετικές αρχές το επιθυμούν, η Επιτροπή διενεργεί τους επιτόπιους ελέγχους και εξακριβώσεις από κοινού με αυτές.
   4.   Σε περίπτωση που οι συμμετέχοντες στο πρόγραμμα MEDIA αντιτίθενται στη διενέργεια επιτόπιου ελέγχου ή εξακρίβωσης, οι ελβετικές αρχές παρέχουν στους ελεγκτές της Επιτροπής την αναγκαία συνδρομή, σύμφωνα με τις εθνικές διατάξεις, έτσι ώστε οι ελεγκτές να μπορούν να επιτελούν την αποστολή τους για τη διενέργεια επιτόπιου ελέγχου και εξακρίβωσης.
   5.   Η Επιτροπή γνωστοποιεί, το συντομότερο δυνατόν, στο Ελβετικό Ομοσπονδιακό Γραφείο Δημοσιονομικού Ελέγχου, κάθε συμβάν ή υπόνοια για τη διάπραξη παρατυπίας, που προέκυψε στο πλαίσιο επιτόπιου ελέγχου ή εξακρίβωσης. Σε κάθε περίπτωση, η Επιτροπή υποχρεούται να ενημερώνει την ανωτέρω αρχή σχετικά με το αποτέλεσμα των ελέγχων και των εξακριβώσεων αυτών.
   Άρθρο 4
   Ενημέρωση και διαβούλευση
   1.   Με σκοπό την ορθή εφαρμογή του παρόντος Παραρτήματος, οι αρμόδιες ελβετικές και κοινοτικές αρχές ανταλλάσσουν τακτικά πληροφορίες και, κατόπιν αιτήματος ενός από τα δύο μέρη, διεξάγουν διαβουλεύσεις.
   2.   Οι αρμόδιες ελβετικές αρχές ενημερώνουν αμελλητί την Επιτροπή σχετικά με κάθε στοιχείο το οποίο γνωρίζουν και το οποίο δημιουργεί υποψίες για την ύπαρξη παρατυπίας, όσον αφορά τη σύναψη και την εκτέλεση των συμβάσεων ή συμβολαίων που συνάπτονται βάσει των πράξεων στις οποίες αναφέρεται η παρούσα συμφωνία.
   Άρθρο 5
   Εμπιστευτικότητα
   Οι πληροφορίες που γνωστοποιούνται ή λαμβάνονται βάσει του παρόντος Παραρτήματος, υπό οιανδήποτε μορφή, καλύπτονται από το επαγγελματικό απόρρητο και απολαύουν της προστασίας που παρέχεται για ανάλογες πληροφορίες από το ελβετικό δίκαιο και από τις αντίστοιχες διατάξεις που ισχύουν για τα κοινοτικά όργανα. Οι πληροφορίες αυτές δεν μπορούν να γνωστοποιούνται σε πρόσωπα άλλα από εκείνα τα οποία, λόγω των καθηκόντων τους στα κοινοτικά όργανα, στα κράτη μέλη ή στην Ελβετία, πρέπει να τις γνωρίζουν ούτε χρησιμοποιούνται για σκοπούς άλλους από αυτούς της διασφάλισης της αποτελεσματικής προστασίας των οικονομικών συμφερόντων των συμβαλλόμενων μερών.
   Άρθρο 6
   Διοικητικά μέτρα και κυρώσεις
   Υπό την επιφύλαξη της εφαρμογής του ελβετικού ποινικού δικαίου, μπορούν να επιβάλλονται διοικητικά μέτρα και κυρώσεις από την Επιτροπή σύμφωνα με τον κανονισμό (EΚ, Ευρατόμ) αριθ. 1605/2002, τον κανονισμό (ΕΚ, Ευρατόμ) αριθ. 2342/2002 και τον κανονισμό (ΕΚ, Ευρατόμ) αριθ. 2988/95 του Συμβουλίου, σχετικά με την προστασία των οικονομικών συμφερόντων των Ευρωπαϊκών Κοινοτήτων.
   Άρθρο 7
   Είσπραξη και εκτέλεση
   Οι αποφάσεις της Επιτροπής οι οποίες, αφενός, λαμβάνονται δυνάμει του προγράμματος MEDIA και εμπίπτουν στο πεδίο εφαρμογής της παρούσας συμφωνίας και, αφετέρου, επιβάλλουν χρηματική υποχρέωση εις βάρος προσώπων άλλων πλην των κρατών, είναι τίτλοι εκτελεστοί στην Ελβετία. Ο εκτελεστήριος τύπος περιάπτεται, χωρίς άλλον έλεγχο πλην της εξακρίβωσης της γνησιότητας του τίτλου, από την αρχή που ορίζει η ελβετική κυβέρνηση για τον σκοπό αυτό, η οποία ενημερώνει την Επιτροπή σχετικά. Η αναγκαστική εκτέλεση πραγματοποιείται σύμφωνα με τους δικονομικούς κανόνες της Ελβετίας. Η νομιμότητα της απόφασης που αποτελεί εκτελεστό τίτλο υπόκειται στον έλεγχο του Δικαστηρίου των Ευρωπαϊκών Κοινοτήτων.
   Οι αποφάσεις που λαμβάνει το Δικαστήριο των Ευρωπαϊκών Κοινοτήτων δυνάμει ρήτρας διαιτησίας είναι εκτελεστές υπό τους ίδιους όρους.
 ---documentbreak--- NA ---documentbreak---

               28.3.2006

               EL

               Επίσημη Εφημερίδα της Ευρωπαϊκής Ένωσης

               L 90/32

         TΕΛΙΚΉ ΠΡΆΞΗ
   Οι πληρεξούσιοι
   της ΕΥΡΩΠΑΪΚΗΣ ΚΟΙΝΟΤΗΤΑΣ
   και
   της ΕΛΒΕΤΙΚΗΣ ΣΥΝΟΜΟΣΠΟΝΔΙΑΣ,
   συνελθόντες, στις 26 Οκτωβρίου 2004, στο Λουξεμβούργο, για την υπογραφή της συμφωνίας μεταξύ της Ευρωπαϊκής Κοινότητας και της Ελβετικής Συνομοσπονδίας στον οπτικοακουστικό τομέα σχετικά με τον καθορισμό των όρων και των προϋποθέσεων για τη συμμετοχή της Ελβετικής Συνομοσπονδίας στα κοινοτικά προγράμματα MEDIA Plus και MEDIA-Κατάρτιση, υιοθέτησαν την ακόλουθη κοινή δήλωση, που επισυνάπτεται στην παρούσα Τελική Πράξη:
   Κοινή δήλωση των συμβαλλόμενων μερών για τη διεξαγωγή διαλόγου αμοιβαίου ενδιαφέροντος σχετικά με την πολιτική στον οπτικοακουστικό τομέα.
   Έλαβαν επίσης υπό σημείωση την ακόλουθη δήλωση, η οποία επισυνάπτεται στην παρούσα Τελική Πράξη:
   Δήλωση του Συμβουλίου σχετικά με τη συμμετοχή της Ελβετίας στις επιτροπές

      Hecho en Luxemburgo, el veintiséis de octubre de dos mil cuatro.
      V Lucemburku dne dvacátého šestého října dva tisíce čtyři.
      Udfærdiget i Luxembourg den seksogtyvende oktober to tusind og fire.
      Geschehen zu Luxemburg am sechsundzwanzigsten Oktober zweitausendundvier.
      Kahe tuhande neljanda aasta oktoobrikuu kahekümne kuuendal päeval Luxembourgis.
      Έγινε στo Λουξεμβούργο, στις είκοσι έξι Οκτωβρίου δύο χιλιάδες τέσσερα.
      Done at Luxembourg on the twenty-sixth day of October in the year two thousand and four.
      Fait à Luxembourg, le vingt-six octobre deux mille quatre.
      Fatto a Lussemburgo, addì ventisei ottobre duemilaquattro.
      Luksemburgā, divi tūkstoši ceturtā gada divdesmit sestajā oktobrī.
      Priimta du tūkstančiai ketvirtų metų spalio dvidešimt šeštą dieną Liuksemburge.
      Kelt Luxembourgban, a kettőezer-negyedik év október havának huszonhatodik napján.
      Magħmula fil-Lussemburgu fis-sitta u għoxrin jum ta' Ottubru tas-sena elfejn u erbgħa.
      Gedaan te Luxemburg, de zesentwintigste oktober tweeduizendvier.
      Sporządzono w Luksemburgu, dnia dwudziestego szóstego października roku dwa tysiące czwartego.
      Feito no Luxemburgo, em vinte e seis de Outubro de dois mil e quatro.
      V Luxemburgu dvadsiateho šiesteho októbra dvetisícštyri.
      V Luxembourgu, dne šestindvajsetega oktobra leta dva tisoč štiri
      Tehty Luxemburgissa kahdentenakymmenentenäkuudentena päivänä lokakuuta vuonna kaksituhattaneljä.
      Som skedde i Luxemburg den tjugosjätte oktober tjugohundrafyra.

         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Za Európske spoločenstvo
         za Evropsko skupnost
         Euroopan yhteisön puolesta
         På Europeiska gemenskapens vägnar

         Für die Schweizerische Eidgenossenschaft
         Pour la Confédération suisse
         Per la Confederazione svizzera

   KOINH ΔΗΛΩΣΗ ΤΩΝ ΣΥΜΒΑΛΛΟΜΕΝΩΝ ΜΕΡΩΝ
   για τη διεξαγωγή διαλόγου αμοιβαίου ενδιαφέροντος σχετικά με την πολιτική στον οπτικοακουστικό τομέα
   Τα δύο μέρη δηλώνουν ότι, προκειμένου να εξασφαλίζουν την ορθή εφαρμογή της συμφωνίας και να ενισχύουν το πνεύμα συνεργασίας στα θέματα που σχετίζονται με την πολιτική, στον οπτικοακουστικό τομέα, είναι προς το κοινό τους συμφέρον η ανάπτυξη διαλόγου σχετικά με τα θέματα αυτά.
   Τα δύο μέρη δηλώνουν ότι ο διάλογος αυτός θα διεξάγεται τόσο στο πλαίσιο της Μικτής Επιτροπής που συστάθηκε με τη συμφωνία όσο και σε άλλα πλαίσια, στο μέτρο που αυτό αποδεικνύεται δέον και αναγκαίο. Τα δύο μέρη δηλώνουν ότι, με το πνεύμα αυτό, οι εκπρόσωποι της Ελβετίας θα μπορούν να προσκαλούνται σε συνεδριάσεις στο περιθώριο των συνόδων της «επιτροπής επαφής», η οποία συστάθηκε με την οδηγία 97/36/EΚ του Ευρωπαϊκού Κοινοβουλίου και του Συμβουλίου, της 30ής Ιουνίου 1997, για την τροποποίηση της οδηγίας 89/552/ΕΟΚ του Συμβουλίου, της 3ης Οκτωβρίου 1989, για τον συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την άσκηση τηλεοπτικών δραστηριοτήτων.
   ΔΗΛΩΣΗ ΤΟΥ ΣΥΜΒΟΥΛΙΟΥ
   σχετικά με τη συμμετοχή της Ελβετίας στις επιτροπές
   Το Συμβούλιο συμφωνεί προκειμένου οι εκπρόσωποι της Ελβετίας να συμμετέχουν, υπό την ιδιότητα του παρατηρητή και για τα θέματα που τους αφορούν, στις συνεδριάσεις των επιτροπών και των ομάδων εμπειρογνωμόνων των προγραμμάτων MEDIA. Οι εν λόγω επιτροπές και ομάδες εμπειρογνωμόνων συνέρχονται χωρίς την παρουσία των εκπροσώπων της Ελβετίας κατά τη ψηφοφορία.


title: 2014/427/ΕΕ: Απόφαση της Ευρωπαϊκής Κεντρικής Τράπεζας, της 6ης Φεβρουαρίου 2014 , σχετικά με τον διορισμό εκπροσώπων της Ευρωπαϊκής Κεντρικής Τράπεζας στο εποπτικό συμβούλιο (ΕΚΤ/2014/4)

text:
               3.7.2014

               EL

               Επίσημη Εφημερίδα της Ευρωπαϊκής Ένωσης

               L 196/38

         ΑΠΌΦΑΣΗ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
   της 6ης Φεβρουαρίου 2014
   σχετικά με τον διορισμό εκπροσώπων της Ευρωπαϊκής Κεντρικής Τράπεζας στο εποπτικό συμβούλιο

      (ΕΚΤ/2014/4)

      (2014/427/ΕΕ)

   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη τον κανονισμό (ΕΕ) αριθ. 1024/2013 του Συμβουλίου, της 15ης Οκτωβρίου 2013, για την ανάθεση ειδικών καθηκόντων στην Ευρωπαϊκή Κεντρική Τράπεζα σχετικά με τις πολιτικές που αφορούν την προληπτική εποπτεία των πιστωτικών ιδρυμάτων (1), και ιδίως το άρθρο 26 παράγραφοι 1, 2 και 5,
   Έχοντας υπόψη την απόφαση ΕΚΤ/2004/2 της 19ης Φεβρουαρίου 2004 για τη θέσπιση του εσωτερικού κανονισμού της Ευρωπαϊκής Κεντρικής Τράπεζας (2), και ιδίως το άρθρο 13β.6,
   Εκτιμώντας τα ακόλουθα:

               (1)

               Σύμφωνα με το άρθρο 26 παράγραφος 5 του κανονισμού (ΕΕ) αριθ. 1024/2013, το διοικητικό συμβούλιο διορίζει στο εποπτικό συμβούλιο τέσσερις εκπροσώπους της Ευρωπαϊκής Κεντρικής Τράπεζας (ΕΚΤ), κανείς εκ των οποίων δεν ασκεί καθήκοντα άμεσα συνδεόμενα με τη νομισματική λειτουργία της ΕΚΤ.

               (2)

               Σύμφωνα με το άρθρο 26 παράγραφος 2 του κανονισμού (ΕΕ) αριθ. 1024/2013, κατά τον διορισμό των εκπροσώπων της ΕΚΤ στο εποπτικό συμβούλιο λαμβάνονται υπόψη οι αρχές της ισόρροπης συμμετοχής των φύλων και της ενδεδειγμένης πείρας και προσόντων.

               (3)

               Είναι αναγκαία η συμπλήρωση του κανονισμού (ΕΕ) αριθ. 1024/2013 όσον αφορά τη διαδικασία διορισμού των τεσσάρων εκπροσώπων της ΕΚΤ στο εποπτικό συμβούλιο, τις προϋποθέσεις που πρέπει να πληρούν τα πρόσωπα που διορίζονται στις εν λόγω θέσεις, τους όρους και τη διαδικασία απομάκρυνσής τους,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Διορισμός εκπροσώπων της ΕΚΤ στο εποπτικό συμβούλιο
   1.   Στο εποπτικό συμβούλιο διορίζονται τέσσερις εκπρόσωποι της ΕΚΤ μεταξύ προσώπων αναγνωρισμένου κύρους και με επαγγελματική πείρα σε τραπεζικά και χρηματοπιστωτικά θέματα.
   2.   Η θητεία τους είναι πενταετής, μη ανανεώσιμη. Κατά παρέκκλιση από τον εν λόγω κανόνα, η θητεία των πρώτων τεσσάρων εκπροσώπων της ΕΚΤ κυμαίνεται μεταξύ τριών και πέντε ετών για τους σκοπούς του αρχικού διορισμού.
   3.   Οι όροι και οι προϋποθέσεις απασχόλησης των τεσσάρων εκπροσώπων της ΕΚΤ, ιδίως ο μισθός, η σύνταξή τους και λοιπές κοινωνικές παροχές, αποτελούν αντικείμενο σύμβασης με την ΕΚΤ και καθορίζονται από το διοικητικό συμβούλιο κατόπιν πρότασης της εκτελεστικής επιτροπής.
   4.   Οι τέσσερις εκπρόσωποι της ΕΚΤ εκτελούν τα καθήκοντά τους στη βάση πλήρους ή μερικής απασχόλησης, σύμφωνα με τους όρους και τις προϋποθέσεις που προβλέπονται στις συμβάσεις τους με την ΕΚΤ. Δεν αναλαμβάνουν οποιαδήποτε απασχόληση, αμειβόμενη ή μη, χωρίς την άδεια του διοικητικού συμβουλίου. Η χορήγηση άδειας σε αυτούς δεν είναι δυνατή προκειμένου για δραστηριότητες που είναι πιθανόν να οδηγήσουν ή μπορεί να θεωρηθεί ότι οδηγούν σε σύγκρουση συμφερόντων σε σχέση με την ιδιότητά τους ως μελών του εποπτικού συμβουλίου. Ειδικότερα, οι εκπρόσωποι δεν εκτελούν κανένα καθήκον για λογαριασμό εθνικής αρμόδιας αρχής κατά τους ορισμούς του άρθρου 2 του κανονισμού (ΕΕ) αριθ. 1024/2013.
   5.   Εάν ορισμένος εκπρόσωπος της ΕΚΤ στο εποπτικό συμβούλιο παύει να πληροί τις απαιτούμενες προϋποθέσεις άσκησης των καθηκόντων του ή διαπράττει σοβαρό παράπτωμα, το διοικητικό συμβούλιο μπορεί να αποφασίσει την απομάκρυνσή του κατόπιν αιτήματος της εκτελεστικής επιτροπής και ακρόασής του.
   6.   Τυχόν κενή θέση εκπροσώπου της ΕΚΤ στο εποπτικό συμβούλιο πληρούται με διορισμό νέου εκπροσώπου σύμφωνα με την παρούσα απόφαση.
   Άρθρο 2
   Έναρξη ισχύος
   Η παρούσα απόφαση αρχίζει να ισχύει την 6η Φεβρουαρίου 2014.

      Φρανκφούρτη, 6 Φεβρουαρίου 2014.

            Ο Πρόεδρος της ΕΚΤ

         Mario DRAGHI

      (1)  ΕΕ L 287 της 29.10.2013, σ. 63.

      (2)  ΕΕ L 80 της 18.3.2004, σ. 33.


Avis juridique important

|

31994D0140

94/140/ΕΚ: Απόφαση της Επιτροπής της 23ης Φεβρουαρίου 1994 για τη σύσταση συμβουλευτικής επιτροπής για το συντονισμό της καταπολέμησης της απάτης

Επίσημη Εφημερίδα αριθ. L 061 της 04/03/1994 σ. 0027 - 0028 Φινλανδική ειδική έκδοση: Κεφάλαιο 1 τόμος 3 σ. 0108  Σουηδική ειδική έκδοση: Κεφάλαιο 1 τόμος 3 σ. 0108

ΑΠΟΦΑΣΗ ΤΗΣ ΕΠΙΤΡΟΠΗΣ της 23ης Φεβρουαρίου 1994 περί συστάσεως συμβουλευτικής επιτροπής για το συντονισμό της καταπολέμησης της απάτης (94/140/ΕΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη τη συνθήκη για την ίδρυση της Ευρωπαϊκής Κοινότητας,  Εκτιμώντας:  ότι η ορθή διαχείριση των οικονομικών της Κοινότητας συνεπάγεται την αποτελεσματική καταπολέμηση της απάτης που διαπράττεται εις βάρος του κοινοτικού προϋπολογισμού- ότι την ευθύνη για τα συγκεκριμένα μέτρα καταπολέμησης της απάτης φέρουν, καταρχήν, τα κράτη μέλη και ότι απαιτείται στενή συνεργασία μεταξύ αυτών και της Επιτροπής- ότι στο άρθρο 209Α της συνθήκης ορίζεται ότι τα κράτη μέλη λαμβάνουν τα ίδια μέτρα καταπολέμησης της απάτης κατά των οικονομικών συμφερόντων της Κοινότητας, με εκείνα που λαμβάνουν για την καταπολέμηση της απάτης κατά των ιδίων οικονομικών συμφερόντων-  ότι, για το σκοπό αυτό, τα κράτη μέλη οφείλουν, με τη βοήθεια της Επιτροπής, να συντονίζουν τη δράση τους σχετικά με την προστασία των οικονομικών συμφερόντων της Κοινότητας και να καταπολεμούν την απάτη- ότι η Επιτροπή ασκεί επίσης σημαντικές αρμοδιότητες που πηγάζουν από το γενικό ρόλο τον οποίο διαδραματίζει προς διασφάλιση της χρήσης εκτέλεσης του κοινοτικού προϋπολογισμού και της εφαρμογής των διατάξεων της συνθήκης- ότι είναι, ως εκ τούτου, επιθυμητό η Επιτροπή να τύχει της συμβουλευτικής συνδρομής επιτροπής αποτελούμενης από αντιπροσώπους των κρατών μελών όσον αφορά κάθε θέμα πρόληψης, συνεργασίας μεταξύ των κρατών μελών και μεταξύ των κρατών μελών και της  Επιτροπής και καταστολής της απάτης, καθώς και σχετικά με κάθε άλλο θέμα που αφορά τη νομική προστασία των οικονομικών συμφερόντων της Κοινότητας- ότι οι υπάρχουσες επιτροπές ασχολούνται μόνο με συγκεκριμένους τομείς και ότι οι επιτροπές αυτές δεν πρόκειται να αντικατασταθούν- ότι, ωστόσο, είναι χρήσιμο να υπάρχει συνολική θεώρηση της προβληματικής της απάτης εις βάρος του κοινοτικού  προϋπολογισμού, και ότι, κατά συνέπεια, απαιτείται να συσταθεί επιτροπή με οριζόντια αρμοδιότητα- ότι, λόγω του οριζόντιου χαρακτήρα της επιτροπής και της ανάγκης των κρατών μελών να αντιπροσωπούνται στο κατάλληλο επίπεδο το οποίο αντιστοιχεί στη διοικητική τους διάρθρωση, προβλέπεται ότι η επιτροπή περιλαμβάνει δύο αντιπροσώπους ανά κράτος μέλος,  ΑΠΟΦΑΣΙΖΕΙ:   Άρθρο 1  Συνιστάται στο πλαίσιο της Επιτροπής συμβουλευτική επιτροπή για το συντονισμό της καταπολέμησης της απάτης, που καλείται εφεξής "επιτροπή".   Άρθρο 2  1. Η Επιτροπή συμβουλεύεται την επιτροπή σχετικά με κάθε θέμα που αφορά την πρόληψη και την καταστολή των περιπτώσεων απάτης και παρατυπιών, καθώς και σχετικά με κάθε θέμα συνεργασίας των κρατών μελών μεταξύ τους και με την Επιτροπή, στις  περιπτώσεις που υπερβαίνει την αρμοδιότητα των τομεακών επιτροπών, προκειμένου να οργανώνεται αποτελεσματικότερα η δράση προς καταπολέμηση της απάτης.  Η Επιτροπή συμβουλεύεται την επιτροπή σχετικά με κάθε θέμα που αφορά τη νομική προστασία των οικονομικών συμφερόντων της Κοινότητας.  2. Κάθε μέλος της επιτροπής μπορεί να ζητήσει από την Επιτροπή να συμβουλευθεί την επιτροπή σχετικά με κάθε θέμα που εντάσσεται στο πλαίσιο των αρμοδιοτήτων της επιτροπής.   Άρθρο 3  1. Η επιτροπή περιλαμβάνει δύο αντιπροσώπους από κάθε κράτος μέλος, οι οποίοι είναι δυνατόν να επικουρούνται από δύο μέλη του προσωπικού των ενδιαφερόμενων υπηρεσιών.  2. Η επιτροπή προεδρεύεται από τον αντιπρόσωπο της Επιτροπής.  3. Είναι δυνατόν να συσταθούν ομάδες εργασίας προς διευκόλυνση των εργασιών της επιτροπής.   Άρθρο 4  1. Η Επιτροπή αναλαμβάνει τα χρέη γραμματείας της επιτροπής.  2. Ο πρόεδρος μπορεί να προσκαλέσει να συμμετάσχει στις εργασίες της επιτροπής, ως εμπειρογνώμων, κάθε πρόσωπο το οποίο έχει ιδιαίτερη αρμοδιότητα σχετικά με θέμα που εγγράφεται στην ημερήσια διάταξη. Οι εμπειρογνώμονες λαμβάνουν μέρος μόνον στις  συζητήσεις που αφορούν το θέμα για το οποίο έχουν κληθεί.  3. Οι αντιπρόσωποι των ενδιαφερόμενων υπηρεσιών της Επιτροπής συμμετέχουν στις συνεδριάσεις της επιτροπής.  4. Η επιτροπή συνέρχεται κατόπιν προσκλήσεως από την Επιτροπή.   Άρθρο 5  1. Οι συζητήσεις της επιτροπής αφορούν τις αιτήσεις γνωμοδοτήσεως που υποβάλλονται από την Επιτροπή. Δεν συνοδεύονται από ψηφοφορία.  2. Η Επιτροπή μπορεί, όταν ζητά τη γνώμη της επιτροπής, να ορίσει προθεσμία για τη διατύπωση της σχετικής γνωμοδότησης.  3. Οι γνώμες που εκφέρονται από τους αντιπροσώπους των κρατών μελών εγγράφονται στα πρακτικά.   Άρθρο 6  Με την επιφύλαξη των διατάξεων του άρθρου 214 της συνθήκης, εφόσον η Επιτροπή πληροφορεί την επιτροπή ότι η αιτούμενη γνωμοδότηση ή το τιθέμενο θέμα αφορά ζήτημα εμπιστευτικού χαρακτήρα, οι συμμετέχοντες στις συνεδριάσεις της επιτροπής οφείλουν  να μην διαδίδουν τις πληροφορίες των οποίων έχουν λάβει γνώση κατά τις εργασίες της επιτροπής ή των ομάδων εργασίας.   Άρθρο 7  Η παρούσα απόφαση εφαρμόζεται από την 1η Μαρτίου 1994.  Βρυξέλλες, 23 Φεβρουαρίου 1994.  Για την Επιτροπή Peter SCHMIDHUBER Μέλος της Επιτροπής


title: 2011/900/ΕΕ: Απόφαση του Συμβουλίου, της 19ης Δεκεμβρίου 2011 , για την τροποποίηση του εσωτερικού του κανονισμού

text:
               30.12.2011

               EL

               Επίσημη Εφημερίδα της Ευρωπαϊκής Ένωσης

               L 346/17

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 19ης Δεκεμβρίου 2011
   για την τροποποίηση του εσωτερικού του κανονισμού
   (2011/900/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη το άρθρο 2 παράγραφος 2 του παραρτήματος III του εσωτερικού κανονισμού του Συμβουλίου (1),
   Εκτιμώντας τα ακόλουθα:

               (1)

               Το άρθρο 3 παράγραφος 3 πρώτο και τέταρτο εδάφιο του πρωτοκόλλου (αριθ. 36) σχετικά με τις μεταβατικές διατάξεις το οποίο προσαρτάται στις Συνθήκες προβλέπει ότι, μέχρι τις 31 Οκτωβρίου 2014, όποτε το Συμβούλιο θεσπίζει πράξη που απαιτεί ειδική πλειοψηφία και εφόσον το ζητήσει μέλος του Συμβουλίου, εξακριβώνεται ότι τα κράτη μέλη τα οποία συνιστούν αυτήν την ειδική πλειοψηφία αντιπροσωπεύουν τουλάχιστον το 62 % του συνολικού πληθυσμού της Ένωσης, υπολογιζόμενου σύμφωνα με τα αριθμητικά στοιχεία του πληθυσμού τα οποία παρατίθενται στο άρθρο 1 του παραρτήματος III του εσωτερικού κανονισμού του Συμβουλίου (εφεξής «εσωτερικός κανονισμός»).

               (2)

               Το άρθρο 2 παράγραφος 2 του παραρτήματος III του εσωτερικού κανονισμού προβλέπει ότι, με ισχύ από την 1η Ιανουαρίου κάθε έτους, το Συμβούλιο αναπροσαρμόζει, σύμφωνα με τα δεδομένα τα οποία διαθέτει η Στατιστική Υπηρεσία της Ευρωπαϊκής Ένωσης στις 30 Σεπτεμβρίου του προηγούμενου έτους, τα αριθμητικά στοιχεία που παρατίθενται στο άρθρο 1 του εν λόγω παραρτήματος.

               (3)

               Επομένως, ο εσωτερικός κανονισμός θα πρέπει να προσαρμοσθεί αναλόγως για το έτος 2012,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το άρθρο 1 του παραρτήματος III του εσωτερικού κανονισμού αντικαθίσταται από το ακόλουθο κείμενο:

      «Άρθρο 1
      Για την εφαρμογή του άρθρου 16 παράγραφος 5 της ΣΕΑ και του άρθρου 3 παράγραφοι 3 και 4 του πρωτοκόλλου (αριθ. 36) σχετικά με τις μεταβατικές διατάξεις που προσαρτάται στις Συνθήκες, ο συνολικός πληθυσμός κάθε κράτους μέλους, για την περίοδο από την 1η Ιανουαρίου 2012 έως τις 31 Δεκεμβρίου 2012, είναι ο εξής:

                  Κράτος μέλος

                  Πληθυσμός
                  (× 1 000)

                  Γερμανία

                  81 751,6

                  Γαλλία

                  65 075,4

                  Ηνωμένο Βασίλειο

                  62 435,7

                  Ιταλία

                  60 626,4

                  Ισπανία

                  46 152,9

                  Πολωνία

                  38 200,0

                  Ρουμανία

                  21 413,8

                  Κάτω Χώρες

                  16 655,8

                  Ελλάδα

                  11 325,9

                  Βέλγιο

                  10 918,4

                  Πορτογαλία

                  10 637,0

                  Τσεχική Δημοκρατία

                  10 532,8

                  Ουγγαρία

                  9 985,7

                  Σουηδία

                  9 415,6

                  Αυστρία

                  8 404,3

                  Βουλγαρία

                  7 504,9

                  Δανία

                  5 560,6

                  Σλοβακία

                  5 435,3

                  Φινλανδία

                  5 375,3

                  Ιρλανδία

                  4 480,9

                  Λιθουανία

                  3 244,6

                  Λετονία

                  2 229,6

                  Σλοβενία

                  2 050,2

                  Εσθονία

                  1 340,2

                  Κύπρος

                  804,4

                  Λουξεμβούργο

                  511,8

                  Μάλτα

                  417,6

                  Σύνολο

                  502 486,7

                  Κατώτατο όριο (62 %)

                  311 541,8»

   Άρθρο 2
   Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιανουαρίου 2012.

      Βρυξέλλες, 19 Δεκεμβρίου 2011.

            Για το Συμβούλιο

            Ο Πρόεδρος

         M. KOROLEC

      (1)  Απόφαση 2009/937/ΕΕ του Συμβουλίου, της 1ης Δεκεμβρίου 2009, για τη θέσπιση του εσωτερικού του κανονισμού (ΕΕ L 325 της 11.12.2009, σ. 35).


title: Απόφαση (ΕΕ, Ευρατόμ) 2016/846 των αντιπροσώπων των κυβερνήσεων των κρατών μελών, της 24ης Μαΐου 2016, για τον διορισμό δικαστών στο Γενικό Δικαστήριο

text:
               28.5.2016

               EL

               Επίσημη Εφημερίδα της Ευρωπαϊκής Ένωσης

               L 141/76

         ΑΠΌΦΑΣΗ (ΕΕ, Ευρατόμ) 2016/846 ΤΩΝ ΑΝΤΙΠΡΟΣΏΠΩΝ ΤΩΝ ΚΥΒΕΡΝΉΣΕΩΝ ΤΩΝ ΚΡΑΤΏΝ ΜΕΛΏΝ
   της 24ης Μαΐου 2016
   για τον διορισμό δικαστών στο Γενικό Δικαστήριο
   ΟΙ ΑΝΤΙΠΡΟΣΩΠΟΙ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 19,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως τα άρθρα 254 και 255,
   Έχοντας υπόψη τη Συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 106α παράγραφος 1,
   Εκτιμώντας τα ακόλουθα:

               (1)

               Το άρθρο 48 του πρωτοκόλλου αριθ. 3 περί του Οργανισμού του Δικαστηρίου της Ευρωπαϊκής Ένωσης, όπως τροποποιήθηκε από τον κανονισμό (ΕΕ, Ευρατόμ) 2015/2422 του Ευρωπαϊκού Κοινοβουλίου και του Συμβουλίου (1), προβλέπει ότι το Γενικό Δικαστήριο απαρτίζεται από 40 δικαστές από τις 25 Δεκεμβρίου 2015. Το άρθρο 2 στοιχείο α) του εν λόγω κανονισμού καθορίζει τη διάρκεια της θητείας των 12 επιπλέον δικαστών έτσι ώστε η λήξη της θητείας τους να αντιστοιχεί στις μερικές ανανεώσεις του Γενικού Δικαστηρίου της 1ης Σεπτεμβρίου 2016 και της 1ης Σεπτεμβρίου 2019.

               (2)

               Οι υποψηφιότητες της κ. Inga REINE, του κ. Fredrik SCHALIN και του κ. Peter George XUEREB προτάθηκαν για τις επιπλέον θέσεις δικαστών στο Γενικό Δικαστήριο.

               (3)

               Η επιτροπή που έχει συσταθεί δυνάμει του άρθρου 255 της Συνθήκης για τη λειτουργία της Ευρωπαϊκής Ένωσης γνωμοδότησε σχετικά με την επάρκεια της κ. Inga REINE, του κ. Fredrik SCHALIN και του κ. Peter George XUEREB για την άσκηση των καθηκόντων του δικαστή του Γενικού Δικαστηρίου,

         ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Διορίζονται δικαστές του Γενικού Δικαστηρίου για την περίοδο από την ημερομηνία έναρξης ισχύος της παρούσας απόφασης έως τις 31 Αυγούστου 2019:

               —

               η κ. Inga REINE,

               —

               ο κ. Fredrik SCHALIN,

               —

               ο κ. Peter George XUEREB.

         Άρθρο 2
   Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.

      Βρυξέλλες, 24 Μαΐου 2016.

            Ο Πρόεδρος

         P. DE GOOIJER

      (1)  Κανονισμός (ΕΕ, Ευρατόμ) 2015/2422 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2015, για την τροποποίηση του πρωτοκόλλου αριθ. 3 περί του Οργανισμού του Δικαστηρίου της Ευρωπαϊκής Ένωσης (ΕΕ L 341 της 24.12.2015, σ. 14).


title: Απόφαση (ΕΕ) 2017/1695 του Ευρωπαϊκού Κοινοβουλίου, της 27ης Απριλίου 2017, σχετικά με το κλείσιμο των λογαριασμών του Ευρωπαϊκού Οργανισμού Σιδηροδρόμων (νυν Οργανισμός Σιδηροδρόμων της Ευρωπαϊκής Ένωσης) για το οικονομικό έτος 2015

text:
               29.9.2017

               EL

               Επίσημη Εφημερίδα της Ευρωπαϊκής Ένωσης

               L 252/277

         ΑΠΌΦΑΣΗ (ΕΕ) 2017/1695 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 27ης Απριλίου 2017
   σχετικά με το κλείσιμο των λογαριασμών του Ευρωπαϊκού Οργανισμού Σιδηροδρόμων (νυν Οργανισμός Σιδηροδρόμων της Ευρωπαϊκής Ένωσης) για το οικονομικό έτος 2015
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τους οριστικούς ετήσιους λογαριασμούς του Ευρωπαϊκού Οργανισμού Σιδηροδρόμων για το οικονομικό έτος 2015,

               —

               έχοντας υπόψη την έκθεση του Ελεγκτικού Συνεδρίου σχετικά με τους ετήσιους λογαριασμούς του Ευρωπαϊκού Οργανισμού Σιδηροδρόμων για το οικονομικό έτος 2015, που συνοδεύεται από την απάντηση του Οργανισμού (1),

               —

               έχοντας υπόψη τη δήλωση αξιοπιστίας (2) η οποία βεβαιώνει την ακρίβεια των λογαριασμών και τη νομιμότητα και κανονικότητα των σχετικών πράξεων, την οποία ενεχείρισε το Ελεγκτικό Συνέδριο για το οικονομικό έτος 2015, σύμφωνα με το άρθρο 287 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τη σύσταση του Συμβουλίου, της 21ης Φεβρουαρίου 2017, σχετικά με τη χορήγηση απαλλαγής στον Οργανισμό όσον αφορά την εκτέλεση του προϋπολογισμού για το οικονομικό έτος 2015 (05873/2017 — C8-0063/2017),

               —

               έχοντας υπόψη το άρθρο 319 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (3), και ιδίως το άρθρο 208,

               —

               έχοντας υπόψη τον κανονισμό (ΕΚ) αριθ. 881/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, σχετικά με τη σύσταση Ευρωπαϊκού Οργανισμού Σιδηροδρόμων (4), και ιδίως το άρθρο 39,

               —

               έχοντας υπόψη τον κανονισμό (ΕΕ) 2016/796 του Ευρωπαϊκού Κοινοβουλίου και του Συμβουλίου, της 11ης Μαΐου 2016, σχετικά με τον Οργανισμό Σιδηροδρόμων της Ευρωπαϊκής Ένωσης και την κατάργηση του κανονισμού (ΕΚ) αριθ. 881/2004 (5), και ιδίως το άρθρο 65,

               —

               έχοντας υπόψη τον κατ' εξουσιοδότηση κανονισμό (ΕΕ) αριθ. 1271/2013 της Επιτροπής, της 30ής Σεπτεμβρίου 2013, για τη θέσπιση του δημοσιονομικού κανονισμού-πλαισίου για τους οργανισμούς που αναφέρονται στο άρθρο 208 του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου (6), και ιδίως το άρθρο 108,

               —

               έχοντας υπόψη το άρθρο 94 και το παράρτημα IV του Κανονισμού του,

               —

               έχοντας υπόψη την έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπής Μεταφορών και Τουρισμού (A8-0128/2017),

               1.

               εγκρίνει το κλείσιμο των λογαριασμών του Ευρωπαϊκού Οργανισμού Σιδηροδρόμων για το οικονομικό έτος 2015·

               2.

               αναθέτει στον πρόεδρό του να διαβιβάσει την παρούσα απόφαση στον εντεταλμένο διευθυντή του Οργανισμού Σιδηροδρόμων της Ευρωπαϊκής Ένωσης, στο Συμβούλιο, στην Επιτροπή και στο Ελεγκτικό Συνέδριο, και να μεριμνήσει για τη δημοσίευσή της στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Antonio TAJANI

            Ο Γενικός Γραμματέας

         Klaus WELLE

      (1)  ΕΕ C 449 της 1.12.2016, σ. 151.

      (2)  Βλ. υποσημείωση 1.

      (3)  ΕΕ L 298 της 26.10.2012, σ. 1.

      (4)  ΕΕ L 164 της 30.4.2004, σ. 1.

      (5)  ΕΕ L 138 της 26.5.2016, σ. 1.

      (6)  ΕΕ L 328 της 7.12.2013, σ. 42.


title: Απόφαση (ΕΕ) 2016/1716 του Συμβουλίου, της 20ής Σεπτεμβρίου 2016, για τον διορισμό δύο τακτικών και δύο αναπληρωματικών μελών, έπειτα από πρόταση του Βασιλείου της Ισπανίας, στην Επιτροπή των Περιφερειών

text:
               24.9.2016

               EL

               Επίσημη Εφημερίδα της Ευρωπαϊκής Ένωσης

               L 258/15

         ΑΠΌΦΑΣΗ (ΕΕ) 2016/1716 ΤΟΥ ΣΥΜΒΟΥΛΊΟΥ
   της 20ής Σεπτεμβρίου 2016
   για τον διορισμό δύο τακτικών και δύο αναπληρωματικών μελών, έπειτα από πρόταση του Βασιλείου της Ισπανίας, στην Επιτροπή των Περιφερειών
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 305,
   Έχοντας υπόψη την πρόταση της ισπανικής κυβέρνησης,
   Εκτιμώντας τα ακόλουθα:

               (1)

               Στις 26 Ιανουαρίου 2015, στις 5 Φεβρουαρίου 2015 και στις 23 Ιουνίου 2015 το Συμβούλιο εξέδωσε τις αποφάσεις (ΕΕ) 2015/116 (1), (ΕΕ) 2015/190 (2) και (ΕΕ) 2015/994 (3) για τον διορισμό των τακτικών και αναπληρωματικών μελών της Επιτροπής των Περιφερειών για την περίοδο από τις 26 Ιανουαρίου 2015 έως τις 25 Ιανουαρίου 2020.

               (2)

               Δύο θέσεις τακτικών μελών της Επιτροπής των Περιφερειών έμειναν κενές λόγω της λήξης της θητείας του κ. Alberto FABRA PART και της κ. Nuria MARÍN MARTÍNEZ.

               (3)

               Δύο θέσεις τακτικών μελών της Επιτροπής των Περιφερειών έμειναν κενές λόγω της λήξης της θητείας του κ. Francisco Javier LEÓN DE LA RIVA και του κ. Fernando MARTÍNEZ-MAILLO TORIBIO,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Διορίζονται στην Επιτροπή των Περιφερειών για το εναπομένον διάστημα της θητείας, ήτοι έως τις 25 Ιανουαρίου 2020:

               α)

               ως τακτικά μέλη:

                           —

                           κ. Juan ESPADAS CEJAS, Alcalde de Sevilla,

                           —

                           κ. Antonio ROMÁN JASANADA, Alcalde de Guadalajara·

                     και

               β)

               ως αναπληρωματικά μέλη:

                           —

                           κ. Pedro Luis SANZ CARLAVILLA, Alcalde de Meco,

                           —

                           κ. David PÉREZ GARCÍA, Alcalde de Alcorcón.

         Άρθρο 2
   Η παρούσα απόφαση αρχίζει να ισχύει την ημερομηνία της έκδοσής της.

      Βρυξέλλες, 20 Σεπτεμβρίου 2016.

            Για το Συμβούλιο

            Ο Πρόεδρος

         I. KORČOK

      (1)  Απόφαση (ΕΕ) 2015/116 του Συμβουλίου, της 26ης Ιανουαρίου 2015, για τον διορισμό των τακτικών και αναπληρωματικών μελών της Επιτροπής των Περιφερειών για την περίοδο από την 26η Ιανουαρίου 2015 έως την 25η Ιανουαρίου 2020 (ΕΕ L 20 της 27.1.2015, σ. 42).

      (2)  Απόφαση (ΕΕ) 2015/190 του Συμβουλίου, της 5ης Φεβρουαρίου 2015, για τον διορισμό των τακτικών και αναπληρωματικών μελών της Επιτροπής των Περιφερειών για την περίοδο από την 26η Ιανουαρίου 2015 έως την 25η Ιανουαρίου 2020 (ΕΕ L 31 της 7.2.2015, σ. 25).

      (3)  Απόφαση (ΕΕ) 2015/994 του Συμβουλίου, της 23ης Ιουνίου 2015, για τον διορισμό των τακτικών και αναπληρωματικών μελών της Επιτροπής των Περιφερειών για την περίοδο από την 26η Ιανουαρίου 2015 έως την 25η Ιανουαρίου 2020 (ΕΕ L 159 της 25.6.2015, σ. 70).


title: Απόφαση (ΕΕ) 2015/320 της Επιτροπής, της 27ης Ιανουαρίου 2015 , σχετικά με την SA.26547 (11/C) (πρώην NN 49/10 και CP 241/2008) — Βέλγιο — Ίδρυμα για την αειφόρο ανάπτυξη της αλιείας — καταχρηστική εφαρμογή της ενίσχυσης N 274/03 [κοινοποιηθείσα υπό τον αριθμό C(2015) 321]  Κείμενο που παρουσιάζει ενδιαφέρον για τον ΕΟΧ

text:
               28.2.2015

               EL

               Επίσημη Εφημερίδα της Ευρωπαϊκής Ένωσης

               L 57/7

         ΑΠΌΦΑΣΗ (ΕΕ) 2015/320 ΤΗΣ ΕΠΙΤΡΟΠΉΣ
   της 27ης Ιανουαρίου 2015
   σχετικά με την SA.26547 (11/C) (πρώην NN 49/10 και CP 241/2008) — Βέλγιο — Ίδρυμα για την αειφόρο ανάπτυξη της αλιείας — καταχρηστική εφαρμογή της ενίσχυσης N 274/03

         [κοινοποιηθείσα υπό τον αριθμό C(2015) 321]

   (Τα κείμενα στη γαλλική και στην ολλανδική γλώσσα είναι τα μόνα αυθεντικά)
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   τη Συνθήκη για τη λειτουργία της Ευρωπαϊκής Ένωσης και ιδίως το άρθρο 108, παράγραφος 2, πρώτο εδάφιο,
   Έχοντας υπόψη τη συμφωνία για τον Ευρωπαϊκό Οικονομικό Χώρο και ιδίως το άρθρο 62, παράγραφος 1, στοιχείο α),
   Αφού κάλεσε τα ενδιαφερόμενα μέρη να υποβάλουν τις παρατηρήσεις τους σύμφωνα με τις ανωτέρω διατάξεις (1) και έχοντας υπόψη τις παρατηρήσεις αυτές,
   Εκτιμώντας τα ακόλουθα:
   1.   ΔΙΑΔΙΚΑΣΙΑ

               (1)

               Στις 26 Ιουνίου 2003 το Βέλγιο κοινοποίησε στην Ευρωπαϊκή Επιτροπή ένα καθεστώς κρατικών ενισχύσεων με στόχο τη χρηματοδότηση και σύσταση του Stichting Duurzame Ontwikkeling Visserij (εφεξής SDVO), μιας μη κερδοσκοπικής εταιρείας που έχει ως στόχο τη βιώσιμη ανάπτυξη της αλιείας στο Βέλγιο. Οι κοινοποιηθείσες διατάξεις αφορούν τη χρηματοδότηση της SDVO καθώς και την ιδρυτική της πράξη. Στη συνέχεια η Επιτροπή ενέκρινε το εν λόγω καθεστώς στις 16 Δεκεμβρίου 2003 (2).

               (2)

               Στις 9 Σεπτεμβρίου 2008 η Επιτροπή έλαβε καταγγελία (που πρωτοκολλήθηκε με αριθμό CP 241/2008) η οποία αφορούσε την κατάχρηση από την SDVO του μέρους της ενίσχυσης που καταβλήθηκε βάσει του καθεστώτος.

               (3)

               Στις 17 Νοεμβρίου 2008 η Επιτροπή ζήτησε εγγράφως περαιτέρω πληροφορίες από τις βελγικές αρχές. Στις 18 Δεκεμβρίου 2008 οι βελγικές αρχές με επιστολή τους ζήτησαν και έλαβαν παράταση της προθεσμίας κατά ένα μήνα. Στις 16 Ιανουαρίου 2009 οι βελγικές αρχές με νέα επιστολή κοινοποίησαν συμπληρωματικές πληροφορίες στην Επιτροπή.

               (4)

               Στις 10 Σεπτεμβρίου 2009 οι βελγικές αρχές διεβίβασαν με επιστολή στην Επιτροπή την ετήσια έκθεση (2008) της SDVO σύμφωνα με το άρθρο 21 του κανονισμού (ΕΚ) του Συμβουλίου αριθ. 659/1999 (3) («ο διαδικαστικός κανονισμός»).

               (5)

               Με τη με ημερομηνία 19 Ιανουαρίου 2010 επιστολή της η Επιτροπή ζήτησε περαιτέρω πληροφορίες από τις βελγικές αρχές. Με τη με ημερομηνία 18 Φεβρουαρίου 2010 επιστολή τους οι βελγικές αρχές ζήτησαν και έλαβαν παράταση της προθεσμίας μέχρι τις 9 Απριλίου 2010. Στις 12 Απριλίου 2010 οι βελγικές αρχές με νέα επιστολή κοινοποίησαν συμπληρωματικές πληροφορίες στην Επιτροπή.

               (6)

               Με τη με ημερομηνία 19 Ιανουαρίου 2010 επιστολή της η Επιτροπή ρώτησε τον καταγγέλλοντα κατά πόσον επιθυμεί να διατηρήσει την καταγγελία του δεδομένου ότι η cvba Schelpdier en vis, θυγατρική που ίδρυσε η SDVO, είχε παύσει τις δραστηριότητές της.

               (7)

               Με τη με ημερομηνία 18 Φεβρουαρίου 2010 επιστολή του ο καταγγέλλων κοινοποίησε τους λόγους για τους οποίους επιθυμούσε να διατηρήσει την καταγγελία του.

               (8)

               Στις 22 Οκτωβρίου 2010 ο φάκελος καταχωρήθηκε ως φάκελος NN.

               (9)

               Με τη με ημερομηνία 23 Μαρτίου 2011 επιστολή της, η Επιτροπή ανακοίνωσε στο Βέλγιο ότι αποφάσισε να κινήσει τη διαδικασία του άρθρου 108 παράγραφος 2 της Συνθήκης για τη Λειτουργία της Ευρωπαϊκής Ένωσης όσον αφορά τις ενισχύσεις.

               (10)

               Η απόφαση της Επιτροπής να κινήσει τη διαδικασία δημοσιεύθηκε στην Επίσημη Εφημερίδα της Ευρωπαϊκής Ένωσης
                   (4). Η Επιτροπή κάλεσε τα ενδιαφερόμενα μέρη να υποβάλουν τις παρατηρήσεις τους επί της κρατικής ενίσχυσης.

               (11)

               Με τη με ημερομηνία 7 Ιουνίου 2011 επιστολή τους οι βελγικές αρχές κοινοποίησαν στην Επιτροπή τις παρατηρήσεις του δικαιούχου του καθεστώτος σχετικά με την απόφαση για την κίνηση της επίσημης διαδικασίας. Η Επιτροπή δεν έλαβε άλλες παρατηρήσεις από τον καταγγέλλοντα ή από άλλο ενδιαφερόμενο μέρος.

         2.   ΠΕΡΙΓΡΑΦΗ

               (12)

               Το αρχικό καθεστώς κοινοποιήθηκε με την επιστολή της 26ης Ιουνίου 2003 και πρωτοκολλήθηκε με στοιχεία N 274/03.

               (13)

               Το καθεστώς προβλέπει την ετήσια πληρωμή ποσού ύψους περίπου 2 εκατ. ευρώ από κρατικούς πόρους στην SDVO, ώστε να διευκολυνθεί το έργο της που έχει ως στόχο τη βιώσιμη ανάπτυξη της αλιείας μέσω διαφόρων δράσεων ή έργων, σύμφωνα με το καταστατικό της.

               (14)

               Το καθεστώς χρηματοδοτείται από εθνικούς πόρους που αποτελούνται από ένα μέρος του φόρου (φόρος μισθωτών υπηρεσιών) που προκαταβάλλουν οι εργοδότες του τομέα της αλιείας.

               (15)

               Το καθεστώς θεωρήθηκε συμβατό με την εσωτερική αγορά από την Ευρωπαϊκή Επιτροπή με βάση το άρθρο 107 παράγραφος 3 στοιχείο γ) της ΣΛΕΕ, ιδίως λόγω του ότι από τις πληροφορίες που περιέχονται στην κοινοποίηση καθώς και στην ιδρυτική πράξη της SDVO προκύπτει ότι η SDVO συμμετείχε σε βραχυπρόθεσμα έργα συλλογικού ενδιαφέροντος που αντιστοιχούν με τα μέτρα που απαριθμούνται στο άρθρο 15 του κανονισμού (ΕΚ) αριθ. 2792/1999 του Συμβουλίου (5).

         3.   Η ΚΑΤΑΓΓΕΛΙΑ

               (16)

               Σύμφωνα με τον καταγγέλλοντα, η SDVO και η cvba Schelpdier en vis χρησιμοποίησαν κρατική ενίσχυση, η οποία αρχικά προοριζόταν για την ενίσχυση του τομέα της αλιείας γενικά, για την ίδρυση μιας εμπορικής υδατοκαλλιέργειας σχετικά με τα μύδια, προκαλώντας με τον τρόπο αυτό στρέβλωση του ανταγωνισμού στην αγορά.

               (17)

               Ο καταγγέλων πρόσθεσε ότι η SDVO, συμμετέχοντας ως εμπορική εταιρεία στην αγορά και ιδρύοντας, ακολούθως, και θυγατρική, ενήργησε αντίθετα προς την ιδρυτική της πράξη και προς το νομικό της καθεστώς ως μη κερδοσκοπικής εταιρείας.

               (18)

               Προς επίρρωση του ισχυρισμού του, ο καταγγέλλων επεσήμανε ότι η SDVO ανέπτυξε ένα εμπορικό σήμα, ξεκίνησε μια μεγάλη εκστρατεία ενημέρωσης και συμμετείχε στην πώληση οστρακοειδών. Όλες οι προαναφερόμενες δραστηριότητες και μέτρα θεωρήθηκαν ως τυπικά στοιχεία εμπορικής δραστηριότητας.

               (19)

               Όσον αφορά τη στρέβλωση του ανταγωνισμού, ο καταγγέλλων ανέφερε ότι πειραματιζόταν με την εκτροφή μυδιών στα ανοικτά των βελγικών ακτών από το 1994 και είχε αναπτύξει δικό του σήμα (Belgica mussels). Η πρώτη του συγκομιδή πωλήθηκε το 2008.

               (20)

               Ο καταγγέλλων συμπέρανε ότι εφόσον η SDVO διαταράσσει τον ανταγωνισμό στην αγορά, δεν μπορεί να θεωρείται ότι ενεργεί προς το συλλογικό συμφέρον στον τομέα της αλιείας και της υδατοκαλλιέργειας.

               (21)

               Όσον αφορά τη ρευστοποίηση της cvba Schelpdier en vis, ο καταγγέλλων ανέφερε ότι κατά την άποψή του η στρέβλωση του ανταγωνισμού δεν έπαυσε με τη ρευστοποίηση της θυγατρικής του SDVO, δεδομένου ότι ο SDVO εξακολούθησε να δραστηριοποιείται στο χώρο της καλλιέργειας μυδιών και μετά τη ρευστοποίηση της cvba Schelpdier en vis.

         4.   ΠΕΡΙΓΡΑΦΗ ΤΩΝ ΛΟΓΩΝ ΠΟΥ ΟΔΗΓΗΣΑΝ ΣΤΗΝ ΚΙΝΗΣΗ ΤΗΣ ΕΠΙΣΗΜΗΣ ΔΙΑΔΙΚΑΣΙΑΣ ΕΡΕΥΝΑΣ

               (22)

               Στην απόφασή της για την κίνηση της επίσημης διαδικασίας έρευνας, η Επιτροπή εκφράζει αμφιβολίες όσον αφορά τη συμμόρφωση με την ιδρυτική της πράξη, η οποία κοινοποιήθηκε στην Επιτροπή και εγκρίθηκε από αυτή, ορισμένων από τα έργα που υλοποιήθηκαν από την SVDO. Ως εκ τούτου, η Επιτροπή υποπτεύεται ότι η SDVO έκανε κατάχρηση της ενίσχυσης που έλαβε βάσει του καθεστώτος.

               (23)

               Πρόκειται για τα ακόλουθα:

                           —

                           Το έργο που αφορά τα μύδια: Η SDVO ξεκίνησε εκτεταμένη ενημερωτική εκστρατεία για τα μύδια. Αντί για την οργάνωση της προώθησης των μυδιών, γενικά, το σχετικό διαφημιστικό υλικό επικεντρώνεται σε μια συγκεκριμένη εμπορική μάρκα (Flanders Queen Mussel) και μάλιστα σε μια συγκεκριμένη επιχείρηση (SDVO) και περιέχει διάφορες αναφορές στη γεωγραφική προέλευση των προϊόντων (Φλάνδρα). Επιπλέον, έχει διευρύνει το έργο εκτροφής μυδιών, μέσω της απόκτησης και εκμετάλλευσης 87 επιπλέον κλωβών, πραγματοποιώντας έτσι μια μακροπρόθεσμη επένδυση.

                           —

                           Εντοπισμός νέων αποθεμάτων οστρακοειδών: Η SDVO φαίνεται πως έχει ενεργήσει ως φορέας προώθησης μιας πειραματικής εκστρατείας αλιείας με στόχο τον εντοπισμό εμπορικά εκμεταλλεύσιμων αποθεμάτων οστρακοειδών στη βελγική υφαλοκρηπίδα.

                           —

                           Εκστρατεία προώθησης με τίτλο Dagverse Vis: Η εκστρατεία αυτή στοχεύει στην ενίσχυση της εικόνας της βελγικής αλιείας μέσω της προώθησης στο ευρύ κοινό δημοφιλών και λιγότερο γνωστών ειδών ψαριών που μόλις έχουν αλιευθεί από αλιείς παράκτιας αλιείας. Η δράση αυτή περιλαμβάνει τη συμμετοχή κορυφαίων σεφ μαγειρικής, που προσφέρουν λιγότερο γνωστά είδη ψαριών στα εστιατόρια. Ελπίζεται ότι εάν οι σεφ προσφέρουν αυτά τα είδη ιχθύων στα εστιατόρια, οι αλιείς παράκτιας αλιείας θα είναι σε θέση να εισπράττουν μια λογική τιμή για τα εν λόγω είδη ψαριών, έτσι ώστε κάθε κρίκος του κλάδου της αλιείας να λαμβάνει δίκαιη αμοιβή για το προϊόν του.

               (24)

               Όσον αφορά το έργο σχετικά με τα μύδια, η Επιτροπή θεώρησε ότι η SDVO ενήργησε κατά παράβαση της ιδρυτικής της πράξης (και συνεπώς κατά παράβαση του καθεστώτος ενίσχυσης) όπου αναφέρεται ρητώς πως η SDVO θα ενισχύει την εικόνα της θαλάσσιας αλιείας, αλλά χωρίς να στοχεύει συγκεκριμένα σε κάποια εταιρεία και χωρίς να αναφέρεται στη γεωγραφική προέλευση των προϊόντων και θα απαγορεύει μέτρα προώθησης που βασίζονται σε εμπορικά σήματα και/ή αναφέρονται στη γεωγραφική προέλευση των προϊόντων. Επιπλέον, η Επιτροπή εξέφρασε τις αμφιβολίες της κατά πόσο η SDVO ενήργησε σύμφωνα με την ιδρυτική του πράξη και με την απόφαση N 274/03 ασχολούμενη με την εκμετάλλευση 87 επιπλέον κλωβών, δεδομένου ότι αυτή δύσκολα μπορεί να θεωρηθεί ως βραχυπρόθεσμη δράση, αλλά μάλλον αντιστοιχεί σε μακροπρόθεσμη επένδυση η οποία δύσκολα συμβιβάζεται με την έννοια της βραχυπρόθεσμης δράσης.

               (25)

               Όσον αφορά τη δράση εντοπισμού νέων αποθεμάτων οστρακοειδών, η Επιτροπή παρατήρησε ότι δεν προβλέπεται στην ιδρυτική του πράξη ως ένας από τους στόχους του SDVO. Συγκεκριμένα, δεν φαίνεται να αντιστοιχεί στους στόχους υπό τον τίτλο γ) Βελτίωση της διαχείρισης των έμβιων υδάτινων πόρων και του ελέγχου της αλιείας. Πράγματι, η εξεύρεση νέων εμπορικά εκμεταλλεύσιμων αποθεμάτων οστρακοειδών δεν συνάδει με τον στόχο της μόνιμης εποπτείας της ποιότητας και της ποσότητας των έμβιων υδάτινων πόρων ούτε με τον στόχο της εποπτείας της κοινωνικοοικονομικής κατάστασης στον τομέα της αλιείας ή με τον στόχο της παροχής συμβουλών στο κράτος για τον έλεγχο της αλιευτικής προσπάθειας. Η δράση εντοπισμού εμπορικά εκμεταλλεύσιμων αποθεμάτων οστρακοειδών στη βελγική υφαλοκρηπίδα δεν φαίνεται να έχει ως στόχο τη διατήρηση των εν λόγω αποθεμάτων, αλλά μάλλον την εκμετάλλευσή τους.

               (26)

               Τέλος, όσον αφορά την εκστρατεία προώθησης

                     Dagverse vis
                  , η Επιτροπή επισημαίνει ότι προβάλλοντας τη βελγική καταγωγή των προϊόντων (ψάρια τα οποία αλιεύονται από τον βελγικό παράκτιο στόλο) σε αντιπαράθεση με τα ψάρια που αλιεύονται από αλλοδαπά σκάφη, η SDVO αναφέρθηκε στη γεωγραφική καταγωγή των προϊόντων και ενήργησε κατά παράβαση της ιδρυτικής του πράξης και της απόφασης N 274/03. Ωστόσο, η Επιτροπή λαμβάνει υπό σημείωση το γεγονός ότι η εκστρατεία Dagverse vis έχει υποστεί μεταβολές και, όταν ελήφθη η απόφαση για κίνηση της διαδικασίας έρευνας, είχε ήδη σταματήσει να αναφέρεται στη γεωγραφική καταγωγή των προϊόντων.

         5.   ΠΑΡΑΤΗΡΗΣΕΙΣ ΤΩΝ ΕΝΔΙΑΦΕΡΟΜΕΝΩΝ ΜΕΡΩΝ

               (27)

               Μετά τη δημοσίευση στην Επίσημη Εφημερίδα της απόφασης του 2011 για κίνηση της επίσημης διαδικασίας έρευνας, οι εθνικές αρχές κοινοποίησαν στην Επιτροπή τις παρατηρήσεις του εν λόγω δικαιούχου του καθεστώτος, δηλαδή της Stichting Duurzame Visserij Ontwikkeling (SDVO.

               (28)

               Δεν ελήφθησαν επιπλέον παρατηρήσεις από τον καταγγέλλοντα.

               (29)

               Η SDVO εμμένει στη θέση της με τα εξής επιχειρήματα:

         5.1.   Το έργο σχετικά με τα μύδια

               (30)

               Το εν λόγω έργο υλοποιήθηκε σε δύο φάσεις. Σε πρώτη φάση κατασκευάσθηκαν 13 πρωτότυποι κλωβοί μυδιών, με σκοπό να ανταποκρίνονται στις κλιματολογικές και ναυτικές απαιτήσεις των βελγικών ακτών. Σε δεύτερη φάση κατασκευάσθηκαν 87 ακόμη κλωβοί.

               (31)

               Προκειμένου να εκτιμηθεί κατά πόσον το έργο θα ήταν οικονομικά βιώσιμο, θα έπρεπε να εφαρμοσθεί ολόκληρη η διαδικασία παραγωγής και εμπορίας. Απαιτήθηκε μάλιστα η εποπτεία των διαφόρων σταδίων της διαδικασίας, συμπεριλαμβανομένων των δραστηριοτήτων προώθησης.

               (32)

               Η διαφημιστική εκστρατεία πραγματοποιήθηκε το 2007, το 2008 και το 2009 και είχε, σε αντίθεση με τους ισχυρισμούς της Επιτροπής, περιορισμένη διάρκεια και έκταση.

               (33)

               Αυτή η διαφημιστική εκστρατεία μπορεί να θεωρηθεί ως γενικού ενδιαφέροντος. Η πρόθεση εξαρχής ήταν να μεταβιβασθεί το έργο, μετά την ολοκλήρωση του ερευνητικού σταδίου, σε ένα συνεταιρισμό ανοικτό σε όλους, συμπεριλαμβανομένου του καταγγέλλοντος.

               (34)

               Πρόθεση του SDVO ήταν να αναπτύξει το εμπορικό σήμα Flanders Queen για τους συγκεκριμένους σκοπούς του έργου. Το εμπορικό σήμα επρόκειτο να χρησιμοποιηθεί μόνο μία φορά. Μετά την ολοκλήρωση του έργου μάλιστα, επρόκειτο να εξαφανισθεί η εμπορική επωνυμία. Ωστόσο, η σύμβαση μεταβίβασης του έργου στο VSVC προέβλεπε ότι οι πωλήσεις μυδιών θα συνεχίζονταν με αυτό το όνομα.

               (35)

               Η ανάπτυξη του έργου και η διαφημιστική εκστρατεία δεν πρέπει να θεωρούνται ως δαπάνες κατά τη διάρκεια μιας συνήθους διαδικασίας παραγωγής. Το έργο προχώρησε περισσότερο από όσο θα μπορούσε να το προχωρήσει μια ιδιωτική επιχείρηση, καθώς το σχετικό κόστος θα ήταν πολύ υψηλό. Μια ιδιωτική επιχείρηση δεν θα ήταν διατεθειμένη να προβεί στις αναγκαίες επενδύσεις απλώς για να δοκιμάσει την καλύτερη μέθοδο που θα μπορούσε να εφαρμοσθεί ή απλώς για να εντοπίσει περιοχές κατάλληλες για την καλλιέργεια μυδιών.

         5.2.   Εντοπισμός νέων αποθεμάτων οστρακοειδών

               (36)

               Η SDVO είναι της γνώμης ότι η εξεύρεση νέων πληθυσμών οστρακοειδών εμπίπτει στο πεδίο εφαρμογής της ιδρυτικής της πράξης· ως τέτοια δραστηριότητα, πρέπει να θεωρείται ως λήψη μέτρων άσκησης ελέγχου και διατήρησης, όπως ορίζεται στην κατηγορία γ) της ιδρυτικής της πράξης.

               (37)

               Επιπλέον, το έργο συνίσταται εν μέρει στη μετατροπή του αλιευτικού στόλου που είναι πλέον αναγκαία, μεταξύ άλλων, λόγω της απώλειας αλιευτικών πεδίων, ως αποτέλεσμα της εγκατάστασης υπεράκτιων αιολικών πάρκων.

         5.3.   Εκστρατεία προώθησης της «Dagverse VIS»

               (38)

               Η SDVO επισήμανε ότι η εκστρατεία προώθησης είχε αναθεωρηθεί και είχε αφαιρεθεί η αναφορά στη γεωγραφική καταγωγή που είχε αρχικά χρησιμοποιήσει.

         6.   ΑΞΙΟΛΟΓΗΣΗ

   6.1.   Το έργο που αφορά τα μύδια: ανάπτυξη μιας εμπορικής ονομασίας και δημοσιότητα

               (39)

               Όπως περιγράφεται ανωτέρω, η SDVO ξεκίνησε εκτεταμένη ενημερωτική εκστρατεία για τα μύδια. Αντί για την οργάνωση της προώθησης των μυδιών, γενικά, το διαφημιστικό υλικό βασίζεται σε ένα συγκεκριμένο εμπορικό σήμα (Flanders Queen Mussel) με στόχο συγκεκριμένη επιχείρηση (τον SDVO) και περιέχει πολλές αναφορές στη γεωγραφική προέλευση των προϊόντων (ήτοι στην Φλάνδρα).

               (40)

               Κατά συνέπεια, η SDVO ενήργησε σε αντίθεση με την ιδρυτική της πράξη (και συνεπώς σε αντίθεση με το καθεστώς ενίσχυσης) όπου αναφέρεται ρητώς πως η SDVO θα ενισχύει την εικόνα της θαλάσσιας αλιείας, αλλά χωρίς να στοχεύει συγκεκριμένα σε κάποια εταιρεία και χωρίς να αναφέρεται στη γεωγραφική προέλευση των προϊόντων και θα απαγορεύει μέτρα προώθησης που βασίζονται σε εμπορικά σήματα και/ή αναφέρονται στη γεωγραφική προέλευση των προϊόντων. Επιπλέον, η SDVO ενήργησε σε αντίθεση με την απόφαση N 274/03 η οποία αναφέρει ρητά ότι δεν επιτρέπεται καμία γεωγραφική ένδειξη.

               (41)

               Οι βελγικές αρχές ισχυρίστηκαν ότι το εμπορικό σήμα αναπτύχθηκε μόνον για το πιλοτικό έργο. Επρόκειτο να χρησιμοποιηθεί μόνον μία φορά και στη συνέχεια να καταργηθεί σταδιακά και να εξαλειφθεί με την ολοκλήρωση του έργου.

               (42)

               Η Επιτροπή, ωστόσο, παρατηρεί ότι το εμπορικό σήμα παρέμεινε σε χρήση και μετά το τέλος του πιλοτικού έργου. Πράγματι, μετά τη μεταβίβαση του έργου στο VSVC, η πώληση των μυδιών συνεχίστηκε με την επωνυμία Flanders Queen Mussel. Επιπλέον ο δικτυακός τόπος της SDVO παρείχε πληροφορίες ως προς το πού μπορεί κανείς να προμηθευτεί τα Flanders Queen Mussel.

               (43)

               Η Επιτροπή σημειώνει επίσης ότι η SDVO διοργάνωσε σειρά εκδηλώσεων προβολής και δημοσιότητας για τα Flanders Queen Mussel κατά το 2007, το 2008 και το 2009. Το γεγονός ότι οι δραστηριότητες αυτές επανελήφθησαν επί σειράν ετών δείχνει ότι δεν επρόκειτο για μια εκστρατεία μικρή ή προσωρινή, και κατά συνέπεια δεν μπορεί να θεωρηθεί ως περιορισμένη όσον αφορά τον χρόνο και το εύρος προώθηση. Επιπλέον, μέρος της δημοσιότητας των δραστηριοτήτων (2008 και 2009) πραγματοποιήθηκαν αφότου οι μελέτες που ανατέθηκαν στο πλαίσιο του πιλοτικού σχεδίου της είχαν ήδη παραδοθεί. Πράγματι, η τελική έκθεση σχετικά με την οικονομική σκοπιμότητα του έργου όσον αφορά τα μύδια παραδόθηκε στις 22 Νοεμβρίου 2007 και τα αποτελέσματα της αξιολόγησης της εφαρμογής του σχεδίου εμπορίας παρουσιάστηκαν στις 21 Φεβρουαρίου 2008.

               (44)

               Εν πάση περιπτώσει, η Επιτροπή σημειώνει ότι η απαγόρευση της προώθησης συγκεκριμένων σημάτων και της αναφοράς σε διαφημιστικές δραστηριότητες στη γεωγραφική προέλευση των προϊόντων ισχύει για όλες τις δραστηριότητες. Έτσι, ακόμη και βραχυπρόθεσμα έργα (που χρηματοδοτούνται από δημόσια κεφάλαια) δεν επιτρέπεται να στοχεύουν στην προώθηση συγκεκριμένων σημάτων ή να παραπέμπουν σε γεωγραφικές περιοχές. Το καθεστώς και η απόφαση N 274/03 δεν προβλέπουν καμία παρέκκλιση από τον κανόνα αυτό και δεν θα μπορούσαν να προβλέψει μια τέτοια εξαίρεση, δεδομένου ότι θα ήταν αντίθετο προς τις κατευθυντήριες γραμμές του 2001 για την αλιεία.

               (45)

               Εξάλλου, η Επιτροπή δεν θεωρεί πιθανό μια τόσο εκτεταμένη ενημερωτική εκστρατεία να μπορεί να θεωρηθεί ως ενέργεια συλλογικού ενδιαφέροντος, διότι δεν είναι γενική αλλά επικεντρώνεται σε ένα συγκεκριμένο εμπορικό σήμα. Αυτή μάλιστα η άποψη ενισχύεται από το γεγονός ότι υπήρχε ανταγωνιστική επιχείρηση που είχε δικό της εμπορικό σήμα.

               (46)

               Τέλος, η χρησιμοποίηση ενός εμπορικού σήματος για ένα προϊόν που θα πωλείται στην αγορά και η έναρξη μιας διαφημιστικής εκστρατείας αντιστοιχούν σε δαπάνες που προκύπτουν κατά την κανονική διαδικασία παραγωγής και, ως εκ τούτου, δεν επιτρέπονται βάσει του καθεστώτος.

               (47)

               Για τους λόγους αυτούς, η Επιτροπή θεωρεί ότι, με την ανάπτυξη της εμπορικής επωνυμίας και τη δρομολόγηση της εκστρατείας προώθησης για την Flanders Queen Mussel η SDVO ενήργησε κατά παράβση της ιδρυτικής τηςπράξης και της απόφασης N 274/03.

               (48)

               Για τους ανωτέρω λόγους, η Επιτροπή θεωρεί ότι η SVDO έχει κάνει κατάχρηση των ενισχύσεων που εγκρίθηκαν στο πλαίσιο του καθεστώτος όσον αφορά την ανάπτυξη μιας εμπορικής επωνυμίας και την προβολή του.

         6.2.   Το έργο που αφορά τα μύδια: Εκμετάλλευση 87 επιπλέον κλωβών

               (49)

               Η Επιτροπή έχει επίγνωση του γεγονότος ότι το έργο που αφορά τα μύδια, αποτελείται από διαφορετικά μέρη. Ως εκ τούτου, δεν αμφισβητείται το πρώτο μέρος του έργου, αλλά οι επενδύσεις που πραγματοποιήθηκαν μετά την ολοκλήρωση του πιλοτικού έργου. Η Επιτροπή είναι της γνώμης ότι μέσω της απόκτησης και εκμετάλλευσης 87 επιπλέον κλωβών μυδιών, η SDVO δεν ενήργησε σύμφωνα με το καταστατικό της και με την απόφαση N 274/03.

               (50)

               Οι βελγικές αρχές είναι της γνώμης ότι η εκμετάλλευση των επιπλέον 87 κλωβών συνίστατο σε βραχυπρόθεσμη δράση, με έμφαση στο συλλογικό συμφέρον. Επιπλέον, οι εν λόγω αρχές προβάλλουν το επιχείρημα ότι η αύξηση του αριθμού των κλωβών ήταν μια δράση που υπερέβη τα όρια τω δράσεων που αναλαμβάνονται κανονικά από ιδιωτικές επιχειρήσεις, οι οποίες δεν θα προέβαιναν ποτέ σε τόσο μεγάλες επενδύσεις εάν δεν ήταν σίγουρες ότι θα ήταν επικερδείς.

               (51)

               Ωστόσο, η Επιτροπή αμφιβάλλει κατά πόσο η απόκτηση και εκμετάλλευση 87 επιπλέον κλωβών θα μπορούσε να θεωρηθεί ως βραχυπρόθεσμη δράση.

               (52)

               Πρώτον, η Επιτροπή εκτιμά ότι η απόκτηση 87 επιπλέον κλωβών συνιστά μακροπρόθεσμη επένδυση η οποία δύσκολα συμβιβάζεται με την έννοια της βραχυπρόθεσμης δράσης.

               (53)

               Δεύτερον, η Επιτροπή παρατηρεί ότι η SDVO δεν φαίνεται να έχει προγραμματίσει την απόκτηση 87 πρόσθετων κλωβών ως βραχυπρόθεσμη δράση που θα εξυπηρετούσε αποκλειστικά τον σκοπό της διενέργειας της μελέτης. Η SDVO χειρίστηκε την απόκτηση των κλωβών ως επένδυση και αναζήτησε τρόπους άντλησης κέρδους από αυτήν. Πράγματι, ήδη το 2008 είχε προγραμματίσει να συνεχίσει την επιχειρηματική δραστηριότητα μέσω μιας νεοϊδρυθείσας θυγατρικής. Επίσης, ενώ το 2009, η SDVO επισήμως σταμάτησε την πώληση των Flanders Queen Mussel, εξακολούθησε, ωστόσο, να εκμεταλλεύεται τους 87 επιπλέον κλωβούς. Είναι γεγονός ότι μίσθωσε και ενοικίασε τις υπηρεσίες υποδομής και συγκομιδής του σε μια άλλη εταιρεία και, ως εκ τούτου, προέβη σε εμπορική δραστηριότητα. Το γεγονός ότι ιδρύθηκε εμπορική θυγατρική για την εκμετάλλευση του έργου που αφορά τα μύδια, φαίνεται να επιβεβαιώνει ότι πράγματι δεν υπήρξε γνήσια πρόθεση εκ μέρους της SDVO να ενεργήσει προς όφελος του τομέα και μόνον.

               (54)

               Στο πλαίσιο αυτό, η Επιτροπή επισημαίνει ότι οι συμφωνίες που συνήφθησαν το 2009 μεταξύ SDVO και VSVC περιείχαν διατάξεις που αποσκοπούσαν στην προστασία των εμπορικών συμφερόντων της VSVC (π.χ. ρύθμιση εγγύησης, διατάξεις για την πρόληψη κάθε σύγκρουσης συμφερόντων μεταξύ VSVC και άλλων παραγωγών). Τέτοιου είδους ρυθμίσεις και διατάξεις φαίνεται να επιβεβαιώνουν ότι η εκμετάλλευση των συμπληρωματικών κλωβών συνιστά εμπορική δραστηριότητα και δεν αποσκοπούσε στο συλλογικό συμφέρον.

               (55)

               Κατά την άποψη της Επιτροπής, οι 87 πρόσθετοι κλωβοί αντιστοιχούν σε δαπάνες κανονικής παραγωγής. Πράγματι, η Επιτροπή εκτιμά ότι, αφότου δοκιμαστεί και επιβεβαιωθεί η οικονομική και βιολογική σκοπιμότητα ενός προϊόντος, η απόκτηση και η αύξηση των μέσων παραγωγής αποτελούν μέρος της κανονικής παραγωγικής και επιχειρηματικής διαδικασίας ανάπτυξης μιας εταιρείας.

               (56)

               Η Επιτροπή δεν συμφωνεί με το επιχείρημα των βελγικών αρχών, σύμφωνα με το οποίο καμία επιχείρηση δεν θα επένδυε σε πρόσθετα μέσα παραγωγής, χωρίς να έχει εκ των προτέρων εγγυήσεις ότι η παραγωγή σε ευρύτερη κλίμακα θα είναι κερδοφόρα. Πράγματι, οι εταιρείες επενδύουν στην παραγωγή σε μεγαλύτερη κλίμακα, ακόμη και σε περιπτώσεις που καμιά άλλη εταιρεία δεν έχει ήδη προσπαθήσει να το πράξει στην ίδια κλίμακα. Βασίζονται στην προηγούμενη εμπειρία τους σε παραγωγή μικρότερης κλίμακας καθώς και σε μελλοντικές προβλέψεις. Συνιστά αρχή της γενικής οικονομίας ότι χάρη σε οικονομίες κλίμακας, ό, τι είναι εφικτό και αποδοτικό σε μικρή κλίμακα είναι επίσης εφικτό και ακόμη πιο αποδοτικό σε μεγαλύτερη κλίμακα, δεδομένου ότι το πάγιο κόστος θα μοιρασθεί σε μεγαλύτερη ποσότητα προϊόντων.

               (57)

               Τέλος, η Επιτροπή δεν θεωρεί ότι, με την αύξηση των μέσων παραγωγής, η SDVO έχει αναλάβει δράση προς το συμφέρον του τομέα. Δεδομένου ότι υπήρχε άλλος φορέας εκμετάλλευσης ήδη εγκατεστημένος στον τομέα αυτό, που είχε αναπτύξει επιχείρηση σε πραγματική κλίμακα, η απόκτηση και εκμετάλλευση 87 επιπλέον κλωβών είχε πράγματι άμεσο αντίκτυπο στην αγορά και στον ανταγωνισμό. Αυτό αποδεικνύεται περαιτέρω και από το γεγονός ότι η SDVO εμφανίστηκε ως ανταγωνιστής και όχι ως μια οντότητα που προέβαινε σε μία πειραματική δραστηριότητα.

               (58)

               Για τους προαναφερόμενους λόγους, η Επιτροπή θεωρεί ότι η SVDO έχει κάνει κατάχρηση των ενισχύσεων που εγκρίθηκαν βάσει του καθεστώτος όσον αφορά την εκμετάλλευση των 87 επιπλέον κλωβών.

         6.3.   Εκστατεία προώθησης της Dagverse vis

               (59)

               Η Επιτροπή επισημαίνει ότι προβάλλοντας τη βελγική καταγωγή των προϊόντων (ψάρια τα οποία αλιεύονται από τον βελγικό παράκτιο στόλο) σε αντιπαράθεση με ψάρια που αλιεύονται από αλλοδαπά σκάφη, η SDVO αναφέρθηκε στη γεωγραφική καταγωγή των προϊόντων, ενεργώντας έτσι κατά παράβαση του καταστατικού του και της απόφασης N 274/2003.

               (60)

               Ωστόσο, η Επιτροπή λαμβάνει υπό σημείωση το γεγονός ότι η εκστρατεία «Dagverse vis» έχει υποστεί αλλαγές και έχει εξαλειφτεί η αναφορά στη γεωγραφική προέλευση των προϊόντων.

               (61)

               Για τους προαναφερόμενους λόγους, η Επιτροπή θεωρεί ότι η SVDO έχει κάνει κατάχρηση των ενισχύσεων που εγκρίθηκαν βάσει του καθεστώτος στο βαθμό που την εκστρατεία προώθησης αναφέρεται στη γεωγραφική προέλευση των προϊόντων.

         6.4.   Εντοπισμός νέων αποθεμάτων οστρακοειδών

               (62)

               Η Επιτροπή παρατηρεί ότι η αναζήτηση νέων αποθεμάτων οστρακοειδών δεν εμπίπτει στους στόχους της SDVO βάσει του καταστατικού της. Συγκεκριμένα, δεν φαίνεται να αντιστοιχεί στους στόχους υπό τον τίτλο γ) Βελτίωση της διαχείρισης των έμβιων υδάτινων πόρων και του ελέγχου της αλιείας. Πράγματι, ο εντοπισμός νέων εμπορικά εκμεταλλεύσιμων αποθεμάτων οστρακοειδών δεν συνάδει με τον στόχο της μόνιμης εποπτείας της ποιότητας και της ποσότητας των έμβιων υδάτινων πόρων ούτε με τον στόχο της παρακολούθησης της κοινωνικοοικονομικής κατάστασης στον τομέα της αλιείας ή με τον στόχο της παροχής συμβουλών στο κράτος για τον έλεγχο της αλιευτικής προσπάθειας.

               (63)

               Κατά συνέπεια, η Επιτροπή θεωρεί ότι η εν λόγω δράση δεν ανήκουν στον τύπο των δράσεων που εγκρίθηκαν από την Επιτροπή με την απόφασή της N 274/03. Δεν συνιστά δράση ελέγχου ούτε δράση διατήρησης. Αντιθέτως, έχει ως στόχο την εμπορική εκμετάλλευση των αποθεμάτων που πρόκειται να εντοπισθούν με τελικό αποτέλεσμα την αύξηση της αλιευτικής προσπάθειας.

               (64)

               Η Επιτροπή επισημαίνει, περαιτέρω, ότι εντοπισμός νέων εμπορικά εκμεταλλεύσιμων αποθεμάτων οστρακοειδών δεν μπορούσε να ανήκει στις δράσεις που ενέκρινε η Επιτροπή στην απόφασή της N 274/03, δεδομένου ότι, σύμφωνα με το άρθρο 17 του κανονισμού (ΕΚ) αριθ. 2792/1999 στο οποίο παραπέμπουν οι κατευθυντήριες γραμμές του 2001 για την αλιεία, η πειραματική αλιεία μπορούν να υποστηριχθούν από το ΧΜΠΑ (6), μόνον όταν έχει ως στόχο τη διατήρηση των αλιευτικών πόρων.

               (65)

               Όπως έχει ήδη αναφερθεί, ο εντοπισμός εμπορικά εκμεταλλεύσιμων αποθεμάτων οστρακοειδών στη βελγική υφαλοκρηπίδα δεν φαίνεται να έχει ως στόχο τη διατήρηση των εν λόγω αποθεμάτων, αλλά την εκμετάλλευσή τους.

               (66)

               Επιπλέον, η αναζήτηση νέων εκμεταλλεύσιμων αποθεμάτων αντιστοιχεί σε μια δράση που κανονικά αναλαμβάνεται από ιδιωτικές επιχειρήσεις και οι δαπάνες σχετικά με μια τέτοια δράση αντιστοιχούν στο σύνηθες κόστος παραγωγής και ως εκ τούτου δεν μπορούν να χρηματοδοτούνται βάσει του καθεστώτος.

               (67)

               Για τους ανωτέρω λόγους, η Επιτροπή θεωρεί ότι η SVDO έχει κάνει κατάχρηση των ενισχύσεων που εγκρίθηκαν στο πλαίσιο του καθεστώτος όσον αφορά την πρωτοβουλία για τον εντοπισμό νέων αποθεμάτων οστρακοειδών.

         7.   ΣΥΜΠΕΡΑΣΜΑ

               (68)

               Η Επιτροπή διαπιστώνει ότι μέσω της συμμετοχής σε έργα που αναφέρονται στις παραγράφους 6.1 έως 6.4, η SDVO δεν ενήργησε σύμφωνα με το καταστατικό που κοινοποιήθηκε στην Επιτροπή και που εγκρίθηκε από αυτή με την απόφασή της 16ης Δεκεμβρίου 2003. Ως εκ τούτου, η Επιτροπή εκτιμά ότι η SDVO έκανε κατάχρηση μέρους της ενίσχυσης που του χορηγήθηκε βάσει του καθεστώτος.

               (69)

               Στο πλαίσιο αυτό, η Επιτροπή επιθυμεί να τονίσει ότι αποτελεί πάγια τακτική, σύμφωνα με το άρθρο 107, να ζητά την ανάκτηση ενίσχυσης που έχει αποτελέσει αντικείμενο κατάχρησης από τον αποδέκτη ενίσχυσης. Η πρακτική αυτή επιβεβαιώνεται από το άρθρο 14 του διαδικαστικού κανονισμού.

               (70)

               Το Βέλγιο οφείλει επομένως να θεσπίσει όλα τα αναγκαία μέτρα για την ανάκτηση του εν λόγω μέρους της ενίσχυσης από τον δικαιούχο. Το Βέλγιο πρέπει να ανακτήσει το σύνολο των ποσών που δαπανήθηκαν για την υλοποίηση των έργων που αναφέρονται στις παραγράφους 6.1 έως 6.4. Για το σκοπό αυτό, εντός τεσσάρων μηνών από την κοινοποίηση της παρούσας απόφασης, το Βέλγιο θα πρέπει να απαιτήσει από τον δικαιούχο την επιστροφή της ενίσχυσης.

               (71)

               Βάσει του άρθρου 14 παράγραφος 2 του κανονισμού (ΕΚ) αριθ. 659/1999, στην προς ανάκτηση ενίσχυση κατά την έννοια της απόφασης ανάκτησης προστίθενται οι τόκοι υπολογιζόμενοι βάσει του επιτοκίου που καθορίζει η Επιτροπή. Τόκοι οφείλονται από την ημερομηνία κατά την οποία ετέθη στη διάθεση του δικαιούχου η ενίσχυση που αποτέλεσε αντικείμενο κατάχρησης μέχρι την ημερομηνία της ανάκτησής της.

               (72)

               Οι τόκοι υπολογίζονται σύμφωνα με τις διατάξεις που προβλέπονται στο κεφάλαιο V του κανονισμού (ΕΚ) αριθ. 794/2004 της Επιτροπής (7). Η Επιτροπή ζητά από το Βέλγιο να ζητήσει από τον δικαιούχο την επιστροφή των ενισχύσεων συμπεριλαμβανομένων και των τόκων εντός τεσσάρων μηνών από την παρούσα απόφαση, όπως αναφέρεται κατωτέρω.

               (73)

               Η Επιτροπή ζητά από το Βέλγιο να υποβάλει τα ζητούμενα στοιχεία χρησιμοποιώντας το ερωτηματολόγιο που επισυνάπτεται στην παρούσα απόφαση ως παράρτημα I, δηλώνοντας σαφώς ποια μέτρα προτίθεται να λάβει και ποια έχει ήδη λάβει προκειμένου να ανακτήσει ανυπερθέτως ολόκληρη την ενίσχυση που αποτέλεσε αντικείμενο κατάχρησης. Η Επιτροπή καλεί το Βέλγιο να υποβάλει, εντός δύο μηνών από τη λήψη της παρούσας απόφασης, όλα τα έγγραφα (όπως εγκυκλίους, εντολές ανάκτησης κ.λπ.) που αποδεικνύουν την έναρξη της διαδικασίας ανάκτησης από τον δικαιούχο της ενίσχυσης που αποτέλεσε αντικείμενο κατάχρησης.

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Με τη συμμετοχή του σε έργα που περιλαμβάνουν την ανάπτυξη και προβολή μιας εμπορικής επωνυμίας, την απόκτηση 87 επιπλέον κλωβών, την εκστρατεία προώθησης της Dagverse vis dagverse και τον εντοπισμό νέων αποθεμάτων οστρακοειδών, το SDVO δεν ενήργησε σύμφωνα με την απόφαση της Επιτροπής της 16ης Δεκεμβρίου 2003 σχετικά με την κρατική ενίσχυση αριθ. N 274/03. Η ενίσχυση που αποτέλεσε έτσι αντικείμενο κατάχρησης από τον δικαιούχο είναι ασύμβατη με την εσωτερική αγορά.
   Άρθρο 2
   1.   Το Βέλγιο πρέπει να ανακτήσει από το SDVO την ενίσχυση που αποτέλεσε αντικείμενο κατάχρησης όσον αφορά τα έργα που συνίστανται στην ανάπτυξη και προβολή μιας εμπορικής επωνυμίας, την εκμετάλλευση 87 επιπλέον κλωβών, την εκστρατεία προώθησης της Dagverse vis και τον εντοπισμό νέων αποθεμάτων οστρακοειδών.
   2.   Τα προς ανάκτηση ποσά συμπεριλαμβάνουν τους τόκους που οφείλονται από την ημερομηνία κατά την οποία τα εν λόγω ποσά τέθηκαν στη διάθεση των δικαιούχων μέχρι την ημερομηνία ανάκτησής τους.
   3.   Οι τόκοι υπολογίζονται με τη μέθοδο σύμφωνα με το κεφάλαιο V του κανονισμού (ΕΚ) αριθ. 794/2004 και του κανονισμού (ΕΚ) αριθ. 271/2008 της Επιτροπής (8) που τροποποιεί τον κανονισμό (ΕΚ) αριθ. 794/2004.
   Άρθρο 3
   1.   Η χορηγηθείσα ενίσχυση που αναφέρεται στο άρθρο 1 πρέπει να ανακτηθεί άμεσα και στο ολόκληρο.
   2.   Το Βέλγιο οφείλει να διασφαλίσει την εκτέλεση της παρούσας απόφασης εντός τεσσάρων μηνών από την ημερομηνία κοινοποίησής της.
   Άρθρο 4
   1.   Εντός δύο μηνών από την κοινοποίηση της παρούσας απόφασης, το Βέλγιο οφείλει να διαβιβάσει τις ακόλουθες πληροφορίες:

               α)

               τεκμηρίωση σχετικά με την ενίσχυση που αναφέρεται στο άρθρο 1 η οποία δείχνει το συνολικό ποσό των ενισχύσεων που συνδέονται με τα έργα που αναφέρονται στο άρθρο 2. Οι αιτούμενες πληροφορίες θα παρασχεθούν μέσω του ερωτηματολογίου που περιλαμβάνεται στο παράρτημα I της παρούσας απόφασης·

               β)

               το συνολικό προς ανάκτηση ποσό (κεφάλαιο και τόκοι)·

               γ)

               ακριβή περιγραφή των μέτρων που έχουν ήδη ληφθεί ή πρόκειται να ληφθούν για τη συμμόρφωση προς την παρούσα απόφαση·

               δ)

               έγγραφα που αποδεικνύουν ότι δόθηκε διαταγή στο δικαιούχο να επιστρέψει την ενίσχυση.

         2.   Το Βέλγιο οφείλει να τηρεί την Επιτροπή ενήμερη σχετικά με την πρόοδο των εθνικών μέτρων που λαμβάνονται για την εκτέλεση της παρούσας απόφασης έως την πλήρη ανάκτηση της ενίσχυσης που αναφέρεται στο άρθρο 1. Διαβιβάζει πάραυτα, με απλή αίτηση της Επιτροπής, τα στοιχεία σχετικά με τα μέτρα που έχει ήδη λάβει και προβλέψει για να συμμορφωθεί προς την παρούσα απόφαση. Πρέπει επίσης να υποβάλλει λεπτομερείς πληροφορίες σχετικά με τα ποσά της ενίσχυσης και τους τόκους που έχουν ήδη ανακτηθεί από τους αποδέκτες.
   Άρθρο 5
   Η παρούσα απόφαση απευθύνεται στο Βασίλειο του Βελγίου.

      Βρυξέλλες, 27 Ιανουαρίου 2015.

            Για την Επιτροπή

         Karmenu VELLA

            Μέλος της Επιτροπής

      (1)  ΕΕ C 149 της 20.5.2011, σ. 10.

      (2)  ΕΕ C 28 της 31.1.2004, σ. 3.

      (3)  Κανονισμός (ΕΚ) αριθ. 659/1999 του Συμβουλίου, της 22ας Μαρτίου 1999, περι λεπτομερών κανόνων για την εφαρμογή του άρθρου 108 της συνθήκης για τη λειτουργία της Ευρωπαϊκής Ένωσης (ΕΕ L 83 της 27.3.1999, σ. 1).

      (4)  Βλέπε υποσημείωση 1.

      (5)  Κανονισμός (ΕΚ) αριθ. 2792/1999 του Συμβουλίου, της 17ης Δεκεμβρίου 1999, για καθορισμό των λεπτομερών κανόνων και ρυθμίσεων σχετικά με την κοινοτική διαρθρωτική βοήθεια στον τομέα της αλιείας (ΕΕ L 337 της 30.12.1999, σ. 10).

      (6)  Χρηματοδοτικό μέσο προσανατολισμού της αλιείας, βλέπε τον κανονισμό (ΕΚ) αριθ. 1263/1999 του Συμβουλίου, της 21ης Ιουνίου 1999, για το χρηματοδοτικό μέσο προσανατολισμού της αλιείας (ΕΕ L 161 της 26.6.1999, σ. 54).

      (7)  Κανονισμός (ΕΚ) αριθ. 794/2004 της Επιτροπής της 21ης Απριλίου 2004, σχετικά με την εφαρμογή του κανονισμού (ΕΚ) αριθ. 659/1999 του Συμβουλίου, για τη θέσπιση των λεπτομερειών εφαρμογής του άρθρου 93 της συνθήκης ΕΚ (νυν άρθρο 108 της ΣΛΕΕ) (ΕΕ L 140 της 30.4.2004, σ. 1).

      (8)  Κανονισμός(ΕΚ) αριθ. 271/2008 της Επιτροπής, της 30ής Ιανουαρίου 2008, για τροποποίηση του κανονισμού (ΕΚ) αριθ. 794/2004 σχετικά με την εφαρμογή του κανονισμού (ΕΚ) αριθ. 659/1999 του Συμβουλίου για τη θέσπιση λεπτομερών κανόνων εφαρμογής του άρθρου 93 της συνθήκης ΕΚ (ΕΕ L 82 της 25.3.2008, σ. 1).